АУДИТТИН ЭЛ АРАЛЫК СТАНДАРТЫ 600

ТОПТУН ФИНАНСЫЛЫК ОТЧЕТТУУЛУГУНУН (АНЫН ИЧИНДЕ КОМПОНЕНТТЕРДИН АУДИТОРЛОРУНУН ИШИНИН) АУДИТИНИН ӨЗГӨЧӨЛҮКТӨРҮ»

(2009-жылдын 15-декабрынан же ушул күндөн кийин башталган мезгил үчүн топтун финансылык отчеттуулугунун аудитине карата күчүнө кирет)

МАЗМУНУ

Пункт

**КИРИШҮҮ**

Ушул стандартты колдонуу чөйрөсү 1−6

Күчүнө кирүү күнү 7

**Максаттар** 8

**Аныктамалар** 9−10

**Талаптар**

Жоопкерчилик 11

Кардар менен мамилелерди кабыл алуу жана (же) улантуу 12−14

Аудиттин жалпы стратегиясы жана аудиттин планы 15−16

Топтун ишин, анын компоненттерин жана алардын чөйрөсүн түшүнүү 17−18

Компоненттин аудиторунун ишин түшүнүү 19−20

Маанилүүлүк 21−23

Бааланган тобокелдиктерге жооп иретинде чараларды көрүү 24−31

Консолидация процесси 32−37

Отчеттук күндөн кийинки окуялар 38−39

Компоненттин аудитору менен маалыматтык өз ара аракеттенүү 40−41

Алынган аудитордук далилдердин жетиштүүлүгүн жана тийиштүү мүнөзүн баалоо 42−45

Топтун жетекчилиги жана корпоративдик башкаруу үчүн жооп берүүчү жактар менен маалыматтык өз ара аракеттенүү 46−49

Документация 50

**Пайдалануу боюнча колдонмо жана башка түшүндүрмө материалдар**

Мыйзамдарга, укуктук-ченемдик актыларга ылайык же башка себептерге байланыштуу аудит жүргүзүүгө тийиш болгон компоненттер A1

Аныктамалар A2−A7

Жоопкерчилик A8−A9

Кардар менен мамилелерди кабыл алуу жана (же) улантуу A10−A21

Аудиттин жалпы стратегиясы жана аудиттин планы A22

Топтун ишин, анын компоненттерин жана алардын чөйрөсүн

түшүнүү A23−A31

Компоненттин аудиторунун ишин түшүнүү A32−A41

Маанилүүлүк A42−A46

Бааланган тобокелдиктерге жооп иретинде чараларды көрүү A47−A55

Консолидация процесси A56

Компоненттин аудитору менен маалыматтык өз ара аракеттенүү A57−A60

Алынган аудитордук далилдердин жетиштүүлүгүн жана тийиштүү мүнөзүн баалоо A61−A63

Топтун жетекчилиги жана корпоративдик башкаруу үчүн жооп берүүчү  
жактар менен маалыматтык өз ара аракеттенүү A64−A66

1-тиркеме. Топтун аудиторунун командасы топтун аудиторунун пикирин негиздөө үчүн жетиштүү жана талаптагыдай аудитордук далилдерди ала албаган учурдагы аудитордук корутундунун мисалы

2-тиркеме. Топтун аудиторунун командасы түшүнүп кабыл алган маселелердин мисалдары

3-тиркеме. Топтун финансылык отчеттуулугун олуттуу бурмалоо тобокелдиктерин көрсөтүшү мүмкүн болгон шарттардын же окуялардын мисалдары

4-тиркеме. Компоненттин аудиторунун ырастоолорунун мисалдары

5-тиркеме. Топтун аудиторунун командасынын нускамаларына киргизилүүчү зарыл талап кылынган жана кошумча маселелер

|  |
| --- |
| Аудиттин эл аралык стандарты (АЭС) 600 *«Топтун финансылык отчеттуулугунун (анын ичинде компоненттердин аудиторлорунун ишинин) аудитинин өзгөчөлүктөрүн» АЭС 200 «Көз карандысыз аудитордун негизги максаттары жана Аудиттин эл аралык стандарттарына ылайык аудитти жүргүзүү»* менен бирге кароо керек.. |

### Киришүү

### Ушул стандартты колдонуу чөйрөсү

1. Аудиттин эл аралык стандарттары топтун аудитине карата колдонулат. Ушул стандарт топтун аудитине карата, өзгөчө компонеттердин аудиторлору тартылган учурлардагы милдеттерди белгилейт.

2. Зарыл болгон учурларда жагдайларга ылайыкталган ушул стандарт топтун финансылык отчеттуулугу болуп саналбаган финансылык отчеттуулуктун аудитине башка аудиторлорду тартууда аудитор үчүн пайдалуу болушу мүмкүн. Мисалы, аудитор инвентаризация өткөрүүгө көз салуу же алыскы бөлүмчөлөрдөгү негизги каражаттардын бар экендигин инспекциялоо үчүн башка аудиторду ишке тарта алат.

3. Компоненттин аудитору мыйзамга, укуктук-ченемдик актыларга ылайык же башка себептерге байланыштуу компоненттин финансылык отчеттуулугуна карата аудитордун пикирин билдирүүгө милдеттүү болушу мүмкүн. Топтун аудиторунун командасы топтун аудитинин максаттары үчүн аудитордук далил катары компоненттин финансылык отчеттуулугу жөнүндө аудитордун пикирин билдирүү үчүн негиз болуп саналган аудитордук далилдерди пайдалануу тууралуу чечим кабыл алышы мүмкүн, бирок кандай гана учур болбосун ушул АЭС стандартынын талаптары колдонулууга тийиш (А1-пунктун караңыз).

4. АЭС 220,[[1]](#footnote-2) ылайык топтун аудитинин жетекчиси топтун аудити боюнча тапшырманы аткарууга кимдер катышкандыгы, анын ичинде компоненттердин аудиторлору, биргеликте тиешелүү компетенцияларга жана негизги жөндөмдөргө ээ экендиги боюнча ишенимдүү болушу керек. Аудиттик топтун жетекчиси ошондой эле топтун аудитинин алкагындагы жетекчилик, көзөмөл жана жетишилген натыйжалар үчүн жоопкерчилик тартат.

5. Топтун аудитинин жетекчиси компоненттин финансылык маалыматына карата ишти – топтун аудиторунун командасыбы же компоненттин аудиторубу, кимиси жүргүзүп жаткандыгына карабастан АЭС 220 талаптарын колдонот. Ушул стандарт компоненттердин финансылык маалыматына карата тапшырмаларды компоненттердин аудиторлору аткарып жаткан учурларда топтун аудитинин жетекчисине АЭС 220 талаптарын аткарууга жардам берет.

6. Аудитордук тобокелдик олуттуу бурмалоо тобокелдигинин жана табылбай калуу тобокелдигинин функциясын өзүнө камтыйт.[[2]](#footnote-3) Топтун аудити учурунда, ал топтун финансылык отчеттуулугун олуттуу бурмалоого алып келиши мүмкүн болгон компоненттин финансылык маалыматынын бурмаланышын компоненттин аудитору аныктай албай калуу тобокелдигин жана топтун аудиторунун командасы бул бурмалоону аныктай албай калуу мүмкүндүгүнүн тобокелдигин камтыйт. Ушул АЭС стандарты компоненттердин финансылык маалыматына карата компоненттердин аудиторлору тарабынан аткарылуучу тобокелдиктерди баалоо жол-жоболорунда жана андан кийинки аудитордук жол-жоболордо өзүнүн катышуусунун мүнөзүн, убактысын жана деңгээлин аныктоодо топтун аудиторунун командасы карай турган маселелерди түшүндүрөт. Мындай катышуунун максаты - топтун финансылык отчеттуулугуна карата аудитордун пикиринин негизи болгон жетиштүү аудитордук далилдерди алуу.

### Күчүнө кирүү күнү

7. Ушул АЭС стандарты 2009-жылдын 15-декабрынан же ушул күндөн кийин башталган мезгил үчүн топтун финансылык отчеттуулугунун аудитине карата күчүнө кирет.

### Максаттары

8. Аудитордун максаты төмөнкүлөр үчүн аткарылат:

(a) топтун финансылык отчеттуулугунун аудиторунун милдетин өзүнө алууга болорун аныктоо; жанаd

(b) топтун финансылык отчеттуулугунун аудитору катары иш жүргүзүү менен:

(i) компоненттердин финансылык маалыматына жана алардын ишинин натыйжаларынын берилишине карата өз ишинин көлөмү жана мөөнөттөрү тууралуу компоненттердин аудиторлоруна так маалымат билдирүү; жана

(ii) топтун финансылык отчеттуулугу бардык олуттуу аспектилери боюнча финансылык отчеттуулукка ылайык даярдалган деген пикирди билдирүү үчүн компоненттердин финансылык маалыматына жана консолидациялоо процессине карата тийиштүү аудитордук далилдерди алуу.

### Аныктамалар

9. Аудиттин эл аралык стандарттарынын максаттары үчүн төмөнкү терминдер төмөнкүдөй берилген маанилерге ээ:

(a) компонент – топтун же компоненттин жетекчилиги топтун финансылык отчеттуулугуна киргизилүүгө тийиш болгон финансылык маалыматты даярдаган ишкана же бизнес ишмердүүлүгүнүн түрү (A2 – A4-пункттарын караңыз);

(b) компоненттин аудитору - топтун аудиторунун командасынын суроо-талабы боюнча топтун аудитинин максаттары үчүн компоненттин финансылык маалыматына карата иш жүргүзүүчү аудитор (A7-пунктун караңыз);

(c) компоненттин жетекчилиги - компоненттин финансылык маалыматын даярдоо үчүн жооптуу жетекчилик;

(d) компонент үчүн маанилүүлүк - топтун аудиторунун командасы тарабынан компонент үчүн белгиленген маанилүүлүк деңгээли;

(e) топ - топтун финансылык отчеттуулугуна камтылган бардык компоненттер, финансылык маалымат. Топко ар дайым бирден ашык компонент киргизилет;

(f) топтун аудити - топтун финансылык отчеттуулугунун аудити;

(g) топтун аудиторунун пикири - топтун финансылык отчеттуулугу боюнча аудитордун пикири;

(h) топтун аудитинин жетекчиси - топтун аудити боюнча тапшырма жана анын аткарылышы үчүн, ошондой эле аудитордук уюмдун атынан чыгарылган топтун финансылык отчеттуулугу боюнча аудитордун корутундусун даярдоо үчүн жооптуу өнөктөш же аудитордук уюмдагы башка адам. Аудиторлор биргелешкен топтун аудитин өткөргөндө, биргелешкен аудитордук тапшырманы аткаруу боюнча өнөктөштөр жана алардын аудитордук топтору жалпылап алганда топтун аудитинин жетекчисин жана топтун аудиторунун командасын билдирет. Бирок бул стандарт биргелешкен тапшырманы аткарууга катышкан аудиторлордун ортосундагы өз ара мамилелерге же ушундай аудиторлордун бири башка аудитор жүргүзгөн ишке карата аткарган ишке жайылтылбайт.

(i) топтун аудиторунун командасы - топтун аудитинин жалпы стратегиясын иштеп чыккан компоненттердин аудиторлоруна маалымдаган, бириктирилген финансылык отчеттуулукту (маалыматты) түзүү процесси жагындагы ишти аткарган жана топтун финансылык отчеттуулугу жагынан пикирди түзүү үчүн негиз катары аудитордук далилдерди пайдалануу менен жасалган тыянактарды баалаган өнөктөштөр, анын ичинде топтун аудитинин жетекчиси жана кызматкерлер.

(j) топтун финансылык отчеттуулугу - бирден ашык компонент жагындагы финансылык маалыматын камтыган финансылык отчеттуулук. «Топтун финансылык отчеттуулугу» термини ошондой эле компоненттер даярдаган жыйынды финансылык маалыматты камтыган, башкы ишканасы болбогон, бирок жалпы контроль астында турган аралаш финансылык отчеттуулукка таандык.

(k) топтун жетекчилиги - топтун финансылык отчеттуулугун түзүү үчүн жооптуу жетекчилик;

(l) топтун деңгээлинде контролдоо каражаттары - топтун жетекчилиги тарабынан иштелип чыккан, ишке ашырылган жана иштөө абалында кармалып турган топтун финансылык отчеттуулугун даярдоо процессин контролдоо каражаттары;

(m) маанилүү компонент – топтун аудиторунун командасы аныктаган: (i) топ үчүн жекече финансылык мааниси бар же (ii) өзүнүн өзгөчө мүнөзүнөн же жагдайлардан улам топтун финансылык отчеттуулугун олуттуу бурмалоолорунун кыйла тобокелдиктери менен байланыштуу болушунун ыктымалдуулугу жогору болгон компонент (A5 – A6-пункттарды караңыз).

10. «Финансылык отчеттуулукка» шилтеме жасоодо топтун финансылык отчеттуулугуна карата колдонулуучу финансылык отчеттуулук түшүнүлөт. «Консолидация процессине» шилтеме төмөнкүлөрдү билдирет:

(a) консолидациялоо, пропорционалдуу консолидациялоо же үлүштүк катышуу ыкмасын же баштапкы нарк ыкмасын колдонуу менен топтун финансылык отчеттуулугундагы компоненттердин финансылык маалыматын таануу, сандык баалоо, берүү жана ачып көрсөтүү; жана

(b) башкы ишканага ээ болбогон, бирок жалпы контроль астында турган компоненттердин жалпыланган финансылык маалыматын айкалышкан финансылык отчеттуулукта көрсөтүү.

### Талаптар

### Жоопкерчилик

11. Топтун аудитинин жетекчиси кесиптик стандарттарга жана колдонуудагы мыйзамдар менен ченемдик талаптарга ылайык топтун аудити боюнча жалпы башкаруу, көзөмөлдөө жана тапшырманы аткаруунун натыйжалары үчүн, ошондой эле чыгарылган аудитордук корутундунун келип чыккан жагдайларга[[3]](#footnote-4) ылайык келиши үчүн жоопкерчилик тартат. Жогоруда айтылгандарга байланыштуу топтун финансылык отчеттуулугу жөнүндө аудитордук корутундуда, эгерде мындай шилтемени киргизүү мыйзам же ченемдик укуктук актылар тарабынан каралбаса, компоненттин аудиторуна шилтеме болбошу керек. Эгерде мындай шилтемени киргизүү мыйзамдар же ченемдик укуктук актылар менен жөнгө салынса, аталган шилтеме топтун аудитору тарабынан билдирилген пикир үчүн топтун аудитинин жетекчисинин же бул жетекчи иштеген аудитордук уюмдун жоопкерчилигин азайтпагандыгы тууралуу аудитордук корутундуда көрсөтүлүшү керек (A8 - A9-пунктарды караңыз).

### Кардар менен мамилелерди кабыл алуу жана улантуу

12. АЭС 220 колдонууда топтун аудитинин жетекчиси бириктирилген финансылык отчеттуулукту жана топтун аудиторунун пикиринин негизин түзүүчү компоненттердин финансылык маалыматын даярдоо процессине карата жетиштүү аудитордук далилдерди алуу үчүн жүйөлүү негиздер бар же жок экендигин аныктоого тийиш. Бул максат үчүн топтун аудитинин жетекчиси көп жагынан алганда маанилүү болушу мүмкүн болгон компоненттерди аныктоо үчүн жетиштүү көлөмдө топтун иш-аракеттери, анын компоненттери жана алардын чөйрөсү жөнүндө түшүнүккө ээ болушу керек. Эгерде компоненттин аудиторлору ошол компоненттердин финансылык маалыматы боюнча иштерди аткарса, топтун аудитинин жетекчиси топтун аудиторунун командасы ошол компоненттин аудиторлорунун ишине жетиштүү жана талаптагыдай аудитордук далилдерди алуу үчүн зарыл болгон деңгээлде катыша алабы же жокпу, баа берет (A10 – A12-пунктарды караңыз)

13. Эгерде топтун аудитинин жетекчиси төмөнкүдөй тыянак чыгарса:

(a) топтун аудиторунун командасы топтун жетекчилиги тарабынан коюлган чектөөлөрдөн улам жетиштүү аудитордук далилдерди ала албайт;

(b) аталган жөндөмсүздүктүн натыйжасы болуп топтун финансылык отчеттуулугуна карата пикирден баш тартуу болушу мүмкүн,[[4]](#footnote-5)

топтун аудитинин жетекчиси төмөнкүлөргө милдеттүү:

1. жаңы тапшырма алынган учурда - андан баш тартууга, ал эми кардар менен мамиле уланган учурда - эгерде мындай токтотуу колдонуудагы мыйзамдарга же ченемдик укуктук актыларга ылайык мүмкүн болсо бул тапшырма боюнча ишти токтотууга; же
2. эгерде мыйзамдар же ченемдик актылар аудитордун тапшырмадан баш тартуусуна тыюу салса, же тапшырма боюнча ишти токтотуу башка себептерден улам мүмкүн болбосо, топтун финансылык отчеттуулугуна аудит жүргүзүлгөндөн кийин мүмкүн болушунча көлөмдө топтун финансылык отчеттуулугуна карата пикир билдирүүдөн баш тартууга (A13 - A19-пунктарды караңыз).

*Тапшырманы аткаруy шарттары*

14. Топтун аудитинин жетекчиси АЭС 210[[5]](#footnote-6) ылайык топтун аудити боюнча тапшырманы аткаруу шарттарын макулдашууга тийиш (А20 – А21-пунктарды караңыз).

### Аудиттин жалпы стратегиясы жана аудиттин планы

15. Топтун аудиторунун командасы АЭС 300[[6]](#footnote-7) ылайык аудиттин жалпы стратегиясын жана аудиттин планын иштеп чыгышы керек.

16. Топтун аудитинин жетекчиси аудиттин жалпы стратегиясын жана аудиттин планын текшериши керек (А22-пунктту караңыз))

### Топтун ишин, анын компоненттерин жана алардын чөйрөсүн түшүнүү

17. Аудитор уюмдун ишин жана анын айлана чөйрөсүн түшүнүү менен олуттуу бурмалоонун тобокелдиктерин аныктоого жана баалоого тийиш.[[7]](#footnote-8) Топтун аудиторунун командасы төмөнкүлөрдү аткарышы керек:

(a) кардар менен мамилени баштоо же улантуу жөнүндө чечим кабыл алуу баскычында алынган, топтун иши, анын компоненттери жана алардын чөйрөсү, анын ичинде топтун деңгээлиндеги контролдоо каражаты жөнүндө түшүнүгүн өркүндөтүү; жана

(b) басып чыгарылган жана топтун жетекчилиги тарабынан компоненттерге берилген нускамаларды кошкондо, консолидациялоо процессинин түшүндүрмөсүн алуу (A23 – A29-пункттарды караңыз).

18. Топтун аудиторунун командасы төмөнкүлөр үчүн жетиштүү түшүндүрмө алууга тийиш:

(a) олуттуу болушу мүмкүн болгон компоненттерди аныктоонун алгачкы жыйынтыктарын ырастоо же кайра карап чыгуу; жана

(b) ак ниетсиз аракетке же катага байланыштуу топтун финансылык отчеттуулугунун олуттуу бурмалоо тобокелдиктерин баало[[8]](#footnote-9) ((A30 – A31-пункттарды караңыз).

### Компоненттин аудиторунун ишин түшүнүү

19.Эгерде топтун аудиторунун командасы компоненттин аудиторлорунан компоненттин финансылык маалыматы боюнча ишти аткарууну талап кылууну пландаштырса, топтун аудиторунун командасы төмөндөгүлөр жөнүндө түшүнүк алышы керек (A32 – A35-пункттарды караңыз):

(a) компоненттин аудитору топтун аудитине тиешелүү этикалык талаптарды канчалык деңгээлде түшүнөт жана аткара тургандыгы, атап айтканда, ал көз карандысыз болуп саналабы (A37-пунктту караңыз);

(b) компоненттин аудиторунун кесиптик компетенциясы канчалык (A38-пунктту караңыз);

(c) топтун аудиторунун командасы жетиштүү жана талаптагыдай аудитордук далилдерди алуу үчүн зарыл болгон деңгээлде компоненттин аудиторунун ишине катыша алабы;

(d) компоненттин аудитору өз ишин аудиторлордун ишмердүүлүгүнө натыйжалуу көзөмөлдү камсыз кылган укуктук чөйрөдө жүзөгө ашырабы (A36-пунктту караңыз).

20. Эгерде компоненттин аудитору топтун аудитинин алкагында берилген көз карандысыздык талаптарына жооп бербесе же топтун аудиторунун командасында 19(а) - (c)-пункттарында тизмектелген башка маселелер боюнча олуттуу тынчсыздануу жаралса, топтун аудиторунун командасы аталган компоненттин финансылык маалыматына карата ишти аткарууга компоненттин аудиторун тартпастан компоненттин финансылык маалыматына талаптагыдай жетиштүү аудитордук далилдерди алуусу зарыл (A39 – A41-пункттарын караңыз).

### Маанилүүлүк

21. Топтун аудиторунун командасы төмөнкүлөрдү аныктоого тийиш (A42-пунктун караңыз):

(a) топтун аудитинин жалпы стратегиясын иштеп чыгууда бүтүндөй топтун финансылык отчеттуулугу үчүн маанилүүлүктү;

(b) конкреттүү жагдайларда топтун финансылык отчеттулугунда белгилүү бир операциялардын түрлөрүнүн, эсеп боюнча калдыктардын болушун же жалпы топтун финансылык отчеттуулугу үчүн белгиленген олуттуулук деңгээлинен төмөн сумма менен бурмалоо топтун финансылык отчеттуулугунун негизинде кабыл алынган пайдалануучулардын экономикалык чечимине таасир берүүчү катары каралышы мүмкүн болгон маалыматты ачып көрсөтүүнү, аталган операциялардын түрлөрүнө, эсеп боюнча калдыктарга же маалыматты ачып көрсөтүүгө колдонула турган маанилүүлүктүн деңгээлин же деңгээлдерин;

(c) аудиторлор топтун аудитинин максаты үчүн аудит жүргүзгөн же обзордук текшерүүнү жүзөгө ашырган компоненттер үчүн компоненттин маанилүүлүгүнүн деңгээлин. Топтун финансылык отчеттуулугундагы оңдолбогон жана аныкталбаган бурмалоолордун жыйындысы жалпы топтун финансылык отчеттуулугу үчүн маанилүүлүк деңгээлинен ашып кетүү ыктымалдыгын жетишерлик төмөн деңгээлге чейин төмөндөтүү максатында компонент үчүн маанилүүлүк деңгээли бүтүндөй топтун финансылык отчеттуулугунан төмөн болушу керек (A43 –A44-пунктарын караңыз);

(d) анын жогору болушу топтун финансылык отчеттуулугу үчүн айкын түрдө маанилүү эмес болуп эсептелиши мүмкүн болбогон босоголук маанини (A45-пунктун караңыз).

22. Компоненттин аудиторлору топтун аудитинин максаты үчүн аудит жүргүзгөн учурларда, топтун аудиторунун командасы компоненттин деңгээлинде аудитордук жол-жоболорду аткаруу үчүн маанилүүлүк тийиштүү түрдө аныкталгандыгына баа бериши керек (A46-пунктун караңыз).

23. Эгерде компонент мыйзамга, укуктук-ченемдик актыларга ылайык же башка себептер боюнча аудит жүргүзүлүүгө тийиш болсо, ал эми топтун аудиторунун командасы топтун аудитинин максатында аудитордук далилдердин бар экендигин камсыздоо үчүн ошол аудиттин натыйжаларын пайдаланууга чечим кабыл алса, топтун аудиторунун командасы төмөнкүлөрдүн ушул АЭСтин талаптарына ылайык келүүсүн аныктоого тийиш:

(a) бүтүндөй компоненттин финансылык отчеттуулугу үчүн маанилүүлүк деңгээлин, ошондой эле; жана

(b) компоненттин деңгээлинде аудитордук жол-жоболорду аткаруу үчүн маанилүүлүк деңгээли

### Бааланган тобокелдиктерге жооп иретинде чараларды көрүү

24. Аудитор финансылык отчеттуулуктун олуттуу бурмалангандыгынын бааланган тобокелдиктерге жооп иретинде тийиштүү чараларды иштеп чыгышы жана ишке ашырышы керек.[[9]](#footnote-10) Топтун аудиторунун командасы компоненттердин финансылык маалыматына карата анын тапшырмасы боюнча топтун аудиторунун командасы же компоненттердин аудиторлору аткара турган иштин түрүн аныкташы керек (26-29-пункттарды караңыз). Топтун аудиторунун командасы ошондой эле компоненттин аудиторлорунун ишине катышуунун мүнөзүн, мөөнөтүн жана көлөмүн аныктоого тийиш (30-31-пункттарды караңыз).

25. Эгерде бириктирилген финансылык отчеттуулукту же компоненттердин финансылык маалыматын даярдоо процессине карата аткарыла турган иштердин мүнөзү, мөөнөттөрү жана көлөмү топтун деңгээлинде контроль натыйжалуу иштеп жатат деген божомолго негизделсе, же эгерде маани-маңызы боюнча текшерүү жол-жоболору өз-өзүнчө кабыл алынса, финансылык отчеттуулуктун өбөлгөлөр деңгээлинде жетиштүү аудитордук далилдерди бере албаса, топтун аудиторунун командасы бул контролдун натыйжалуулугун тесттен өткөрүп көрүшү керек же компонент аудиторунан тесттен өткөрүүнү суранышы керек.

## *Компоненттердин финансылык маалыматына карата аткарылууга зарыл болгон иштин түрлөрүн аныктоо* (A47-пунктту караңыз)

##### Маанилүү компоненттер

26. Топ үчүн өзүнүн жеке финансылык маанисинен улам маанилүү болгон компонентке карата топтун аудиторунун командасы же анын атынан иш алып барган компоненттин аудитору ошол компонент үчүн маанилүүлүк деңгээлине негизделген финансылык маалыматка аудит жүргүзүүсү керек.

27. Топтун финансылык отчеттуулугун анын өзгөчө мүнөзүнө же жагдайларына байланыштуу олуттуу бурмалоолордун олуттуу тобокелдиктеринин жогорку ыктымалдыгы менен маанилүү болгон компонентке карата, топтун аудиторунун командасы же анын атынан иш алып барган компоненттин аудитору төмөндөгү тизмектелген бир же бир нече талаптарды аткарышы керек:

(a) ошол компонент үчүн маанилүүлүк деңгээлин колдонуу менен компоненттин финансылык маалыматына аудит жүргүзүү;

(b) бир же бир нече эсеп боюнча калдыктар, операциялардын түрлөрү же топтун финансылык отчеттуулугун олуттуу бурмалоонун мүмкүн болуучу маанилүү тобокелдиктери менен байланышкан маалыматты ачып көрсөтүү аудити (А48-пунктун караңыз);

(c) топтун финансылык отчеттуулугун олуттуу бурмалоолордун маанилүү тобокелдиктерине карата берилген аудитордук жол-жоболор (A49-пунктту караңыз).

##### Маанилүү болуп саналбаган компоненттер

28. Маанилүү болуп саналбаган компоненттерге карата топтун аудиторунун командасы топтун деңгээлинде талдоо жол-жоболорун аткарышы керек (А5-пунктун караңыз).

29. Эгерде топтун аудиторунун командасы аудитордун пикирди негиздөө үчүн жетиштүү аудитордук далилдер төмөндөгүлөрдөн алынат деп эсептебесе:

(a) маанилүү компоненттердин финансылык маалыматы боюнча аткарылган иштер;

(b) топтордун жана консолидация процессинин деңгээлиндеги контролдоо каражатына карата аткарылган иштер; жана

(c) топтун деңгээлинде аткарылган талдоо жол-жоболору,

анда, топтун аудиторунун командасы маанилүү болуп саналбаган компоненттерди тандап алышы керек жана өзү аткарууга тийиш же компоненттин аудиторунан айрым тандалган компоненттердин финансылык маалыматы боюнча төмөнкү аракеттердин бирин же бир нечесин аткаруусун суранышы керек (A51 - A53-пункттарды караңыз):

* компонент үчүн маанилүүлүк деңгээлин пайдалануу менен компоненттин финансылык маалыматына аудит жүргүзүү;
* бир же бир нече эсеп боюнча калдыктардын, операциялардын түрлөрүнүн же маалыматты ачып көрсөтүүнүн аудити;
* компоненттин маанилүүлүгүн пайдалануу менен компоненттин финансылык маалыматына обзордук текшерүү жүргүзүү;
* берилген жол-жоболор.

Топтун аудиторунун командасы убакыттын өтүшү менен компоненттерди тандоону өзгөртүшү керек.

##### *Компоненттин аудиторлору аткарган ишке катышуу* (A54 - A55-пункттарды караңыз)

##### Маанилүү компоненттер: тобокелдиктерди баалоо

30. Эгерде компоненттин аудитору маанилүү компоненттин финансылык маалыматына аудит жүргүзсө, топтун аудиторунун командасы топтун финансылык отчеттуулугун олуттуу бурмалоолордун олуттуу тобокелдиктерин аныктоо үчүн компоненттин аудитору тарабынан жүргүзүлгөн тобокелдикке баа берүүгө катышууга тийиш. Мындай катышуунун мүнөзү, мөөнөтү жана көлөмү топтун аудиторунун командасынын аудитордун ишин түшүнүүсүнө жараша болот, ал эң аз дегенде төмөнкүлөрдү камтыйт:

* 1. компоненттин аудитору же компоненттин жетекчилиги менен топ үчүн маанилүү болгон компоненттердин бизнес ишмердүүлүгүн талкуулоо;
  2. ак ниетсиз аракеттен же катадан улам финансылык маалыматтын олуттуу бурмалануу тобокелдигине компоненттин дуушар болушун компонентин аудитору менен талкуулоо; жана
  3. топтун финансылык отчеттуулугун олуттуу бурмалоолордун аныкталган маанилүү тобокелдиктери үчүн компоненттин аудиторунун документтерине талдоо жүргүзүү. Мындай документтер аныкталган маанилүү тобокелдиктерге карата компонент аудиторунун тыянагын камтыган меморандум түрүндө болушу мүмкүн.

##### Топтун финансылык отчеттуулугун олуттуу бурмалоолордун аныкталган мааанилүү тобокелдиктери: аудиттин андан аркы жол-жоболору

31. Эгерде компоненттин аудитору иштеп жаткан иш боюнча компонентке карата топтун финансылык отчеттуулугун олуттуу бурмалоолордун маанилүү тобокелдиктери аныкталса, топтун аудиторунун командасы топтун финансылык отчеттуулугун бурмалоо боюнча аныкталган маанилүү тобокелдиктерге карата андан аркы аудитордук жол-жоболорду аткаруунун ылайыктуулугун баалоого тийиш. Компоненттин аудиторунун ишин түшүнүүнүн негизинде топтун аудиторунун командасы аудиттин андан аркы жол-жоболоруна катышуу зарыл экендигин аныкташы керек.

Консолидация процесси

32. 17-пунктка ылайык, топтун аудиторунун командасы топтун деңгээлиндеги контролдоо каражаттары жана консолидациялоо процесси, анын ичинде топтун жетекчилиги тарабынан компоненттерге берилген көрсөтмөлөр жөнүндө түшүнүк алат. 25-пунктка ылайык, эгерде консолидациялоо процессине карата аткарыла турган иштердин мүнөзү, мөөнөтү жана көлөмү контроль топтордун деңгээлинде натыйжалуу иштейт деген божомолго негизделсе, же эгерде маани-маңызы боюнча текшерүү жол-жоболору өздөрүнүн өбөлгөлөр деңгээлинде жетиштүү аудитордук далилдерди бере албаса, топтун аудиторунун командасы же компоненттин аудитору топтун аудиторунун командасынын тапшырмасы боюнча топтун деңгээлинде контроль каражатынын операциялык натыйжалуулугуна тест жүргүзөт.

33. Топтун аудиторунун командасы консолидациялоо процессинен келип чыккан топтун финансылык отчеттуулугун олуттуу бурмалоолордун бааланган тобокелдигине жооп катары консолидация процессине карата аудиттин андан аркы жол-жоболорун иштеп чыгышы жана аткарышы керек. Алар бардык компоненттердин топтун финансылык отчеттуулугуна камтылгандыгына баа берүүнү камтышы керек.

34. Топтун аудиторунун командасы консолидациялоону тууралоонун жана кайра классификациялоонун ылайыктуулугун, толуктугун жана тактыгын, ошондой эле ак ниетсиз аракеттин тобокелдиктери же жетекчиликтин мүмкүн болгон бир жактуулугунун белгилеринин бар-жоктугун баалайт (A56-пунктту караңыз).

35. Эгерде компоненттин финансылык маалыматы топтун финансылык отчеттуулугуна карата колдонулуучу ошол эле эсеп саясатына ылайык түзүлбөсө, топтун аудиторунун командасы топтун финансылык отчеттуулугун даярдоо жана берүү үчүн бул компоненттин финансылык маалыматы тийиштүү түрдө туураланганына баа бериши керек.

36. Топтун аудиторунун командасы компоненттин аудиторунун билдирүүсүндөгү финансылык маалымат (41(c)-пунктун караңыз) топтун финансылык отчеттуулугуна камтылган финансылык маалыматка шайкеш келерин аныктоого тийиш.

37. Эгерде топтун финансылык отчеттуулугу отчеттук мезгил топтун отчеттук мезгилинин аягынан башка күнгө бүтө турган компоненттин финансылык отчеттуулугун камтыса, топтун аудиторунун командасы финансылык отчеттуулукту даярдоонун коллдонулган концепциясына ылайык бул финансылык отчеттуулукка тиешелүү түзөтүүлөр киргизилгендигине баа берүүсү керек.

Отчеттук күндөн кийинки окуялар

38. Топтун аудиторунун командасы же компоненттин аудиторлору тарабынан компоненттердин финансылык маалыматына аудит жүргүзүлгөн учурда, топтун аудиторунун командасы же компоненттин аудиторлору финансылык маалымат берилген күндүн жана топтордун финансылык отчетттуулугу жөнүндө аудитордук корутундунун жана бул топтун финансылык отчеттуулугуна оңдоолорду же ачып көрсөтүүнү талап кылышы мүмкүн болгон күнүнүн аралыгындагы мезгилде ошол компоненттерде болгон окуяларды аныктоо үчүн арналган жол-жоболорду аткарышы керек.

39. Компоненттердин аудиторлору компоненттердин финансылык маалыматына аудит жүргүзүүдөн айырмаланган иштерди аткарган учурда, топтун аудиторунун командасы компоненттердин аудиторлорунан отчеттук күндөн кийин топтун финансылык отчеттуулугуна түзөтүүлөрдү же ачып көрсөтүүнү талап кылышы мүмкүн болгон окуялар жөнүндө кабарлоону сурашы керек, эгерде ал жөнүндө аларга белгилүү болсо.

### Компоненттин аудитору менен маалыматтык өз ара аракеттенүү

40. Топтун аудиторунун командасы өз талаптарын компоненттин аудиторуна өз убагында билдирүүгө тийиш. Мындай маалымат аткарылган иштин сыпаттамасын, аткарылган иштин колдонулушу жөнүндө маалыматты, топтун аудиторунун командасына компоненттин аудитору тарабынан жөнөтүлгөн билдирүүнүн формасын жана мазмунун камтууга тийиш. Ал ошондой эле төмөнкүлөрдү камтышы керек (A57, A58, A60-пункттарын караңыз):

* 1. топтун аудиторунун командасы өз ишинин натыйжаларын кандай контекстте колдоноорун билген компоненттин аудитору топтун аудиторунун командасы менен кызматташаарын ырастагандыгы жөнүндө талапты (A59-пунктту караңыз);
  2. топтун аудитине тиешелүү этикалык талаптарды, атап айтканда, көз карандысыздыгына карата талаптарды;
  3. компоненттин финансылык маалыматынын аудити же аны обзордук текшерүү учурунда, компонент үчүн маанилүүлүк деңгээли (колдонууга мүмкүн болсо, операциялардын түрлөрү, эсеп боюнча калдыктар же маалыматты ачып көрсөтүү боюнча маанилүүлүк деңгээли же деңгээлдери) жана андан жогору бурмалоолор топтун финансылык отчеттуулугу үчүн айкын олуттуу эмес катары каралышы мүмкүн болбогон босоголук маани;
  4. компоненттин аудиторунун ишине тиешеси бар ак ниетсиз аракеттерден же катадан улам, топтун финансылык отчеттуулугун олуттуу бурмалоонун аныкталган олуттуу тобокелдиктерин. Топтун аудиторунун командасы компоненттин аудиторунан топтун финансылык отчеттуулугундагы ак ниетсиз аракеттерден же катадан улам келип чыккан башка олуттуу аныкталган олуттуу тобокелдиктер жөнүндө өз убагында маалыматты жана компоненттин аудиторунун мындай тобокелдиктерге жасаган жообун талап кылышы керек;
  5. топтун жетекчилиги тарабынан даярдалган байланыштуу тараптардын тизмесин жана топтун аудиторунун командасына белгилүү болгон башка байланыштуу тараптар жөнүндө маалыматты. Топтун аудиторунун командасы компоненттин аудиторунан топтун жетекчилиги же топтун аудиторунун командасы тарабынан мурда аныкталбаган байланыштуу тараптар жөнүндө өз убагында маалымат берүүнү талап кылууга тийиш. Топтун аудиторунун командасы мындай кошумча байланыштуу тараптарды башка компоненттин аудиторлоруна кабарлоо жөнүндө чечим кабыл алышы керек.

41. Топтун аудиторунун командасы топтун аудитинин жыйынтыгы боюнча топтун аудиторунун командасынын тыянактары үчүн мааниге ээ болгон маселелер боюнча компоненттин аудиторунан маалымат сурашы керек. Мындай маалымат төмөнкүлөрдү камтышы керек (A60-пунктту караңыз):

* 1. компоненттин аудитору көз карандысыздыкка жана кесиптик компетенттүүлүккө карата талаптарды кошкондо, топтун аудитине карата колдонулуучу бардык этикалык талаптарды сактагандыгы жөнүндө маалыматты;
  2. компоненттин аудитору топтун аудиторунун командасынын талаптарын аткаргандыгы жөнүндө маалыматты;
  3. компоненттин аудитору отчет берген компоненттин финансылык маалыматынын курамына көрсөтмөнү;
  4. топтун финансылык отчеттуулугун олуттуу бурмалоого алып келиши мүмкүн болгон мыйзамдар же ченемдик актылар сакталбаган учурлар жөнүндө маалыматты;
  5. компоненттин финансылык маалыматынын оңдолбогон бурмалоолорунун тизмесин (тизме топтун аудиторунун командасы тарабынан билдирилген айкын олуттуу эмес бурмалоолордун босоголук маанисинен ашпаган бурмалоолорду камтыбашы керек (40(c)-пунктун караңыз);
  6. жетекчиликтин мүмкүн болгон бир жактуулугунун белгилери жөнүндө маалыматты;
  7. компоненттин деңгээлинде аныкталган ички контролдун ар кандай олуттуу кемчиликтеринин сыпаттамасын;
  8. компоненттин аудитору корпоративдик башкаруу, компонент, анын ичинде компоненттин деңгээлиндеги ички контролдоо системасында маанилүү функцияларды аткарган компоненттин жетекчилигинин, кызматкерлердин, же ак ниетсиз аракеттер компоненттин финансылык маалыматын олуттуу бурмалоого алып келген учурдагы башка жактардын катышуусу менен жасалган же жасоого шектелген ак ниетсиз аракеттер үчүн жооптуу адамдарды маалымдаган же маалымдоону мерчемдеген башка маанилүү маселелерди;
  9. топтун аудити үчүн мааниге ээ болушу мүмкүн болгон же компоненттин аудитору топтун аудиторунун командасынын назарына жеткирүүнү каалаган бардык башка маселелерди, анын ичинде компоненттин аудитору компоненттин жетекчилигинен талап кылган жазуу жүзүндөгү билдирүүдө белгиленген дал келбөөчүлүктөрдү; жана
  10. компоненттин аудиторунун ишинин жалпы натыйжаларын, тыянактарын же пикирин.

### Алынган аудитордук далилдердин жетиштүүлүгүн жана тийиштүү мүнөзүн баалоо

### *Компоненттин аудиторунан алынган маалыматты жана аткарылган иштин жетиштүүлүгүн баалоо*

42. Топтун аудиторунун командасы компоненттин аудиторунан алынган маалыматка баа бериши керек (41-пунктту караңыз). Топтун аудиторунун командасы төмөнкүлөрдү аткарууга тийиш:

(a) компоненттин аудитору, компоненттин жетекчилиги же топтун жетекчилиги менен баалоого байланыштуу пайда болгон олуттуу маселелерди белгиленген тартипте талкуулоо; жана

(b) компоненттин аудиторунун аудитордук документациясынын башка тиешелүү бөлүктөрүн кароо зарылдыгын аныктоо (A61-пунктту караңыз).

43. Эгерде топтун аудиторунун командасы компоненттин аудитору аткарган иш жетишсиз деген тыянакка келсе, анда ал андан ары кандай жол-жоболорду: компоненттин аудитору же топтун аудиторунун командасы аткарышы керекпи жана аларды ким аткара турганын аныктоого тийиш.

*Аудитордук далилдердин жетиштүүлүгү жана тийиштүү мүнөзү*

44. Аудитор аудитордун пикири билдириле турган негиздүү тыянактарды чыгаруу мүмкүндүгүнө ээ болуу үчүн аудитордук тобокелдикти алгылыктуу түрдө төмөн деңгээлге чейин төмөндөтүү үчүн жетиштүү жана талаптагыдай аудитордук далилдерди алууга тийиш.[[10]](#footnote-11) Топтун аудиторунун командасы консолидация процессине карата аткарылган аудитордук жол-жоболордун жана топтун аудиторунун пикири билдирилүүчү компоненттердин финансылык маалыматы боюнча топтун аудиторунун командасы жана компоненттин аудиторлору тарабынан аткарылган иштердин натыйжасындагы жетиштүү жана талаптагыдай аудитордук далилдер алынган-алынбаганын баалоого тийиш (A62-пунктту караңыз).

45. Топтун аудитинин жетекчиси оңдолбогон бурмалоолордун таасирин (топтун аудиторунун командасы аныктаган же компоненттин аудиторлору бергендиги жөнүндө маалымат), ошондой эле топтун аудиторунун пикирине жетиштүү жана талаптагыдай аудитордук далилдерди алууга мүмкүн болбогон учурлардын таасирин баалоого тийиш (A63-пунктту караңыз).

### Топтун жетекчилиги жана корпоративдик башкаруу үчүн жооп берүүчү жактар менен маалыматтык өз ара аракеттенүү

### *Топтун жетекчилиги менен маалыматтык өз ара аракеттенүү*

46. Топтун аудиторунун командасы АЭС 265[[11]](#footnote-12) ылайык корпоративдик башкаруу үчүн жоопт берүүчү жактарга, анан топтун жетекчилигине ички контроль системасынын кандай кемчиликтери жөнүндө маалымдоо жөнүндө чечим кабыл алууга тийиш. Чечим кабыл алууда топтун аудиторунун командасы төмөнкүлөрдү карашы керек:

(a) топтун аудиторунун командасы тарабынан аныкталган топтун деңгээлиндеги ички контролдоо системасынын кемчиликтерин;

(b) компоненттердин ички контролдоо жол-жоболорунда топтун аудиторунун командасы тарабынан аныкталган ички контролдоо системасынын кемчиликтерин; жана

(c) компоненттин аудиторлору тарабынан топтун аудиторунун командасына билдирилген ички контролдоо системасынын кемчиликтерин.

47. Эгерде ак ниетсиз аракеттер топтун аудиторунун командасы тарабынан аныкталса же компоненттин аудитору тарабынан ага маалымдалса (41(h)-пунктун караңыз) же ак ниетсиз аракеттер болуп кетүү мүмкүндүгүн көрсөткөн маалымат болсо, топтун аудиторунун командасы өз милдеттеринде ак ниетсиз аракеттерди алдын алуу жана аныктоо үчүн түздөн-түз жооптуу адамдарга билдирүү үчүн тиешелүү деңгээлдеги топтун жетекчилигине өз учурунда кабарлашы керек (А64-пунктун караңыз).

48. Компоненттин аудиторунан мыйзамга, укуктук-ченемдик актыларга ылайык же башка себептерге байланыштуу компоненттин финансылык отчеттуулугу боюнча аудитордук пикир билдирүү талап кылынышы мүмкүн. Бул учурда, топтун аудиторунун командасы топтун жетекчилигинен топтун аудиторунун командасына белгилүү болгон жана компоненттин финансылык отчеттуулугуна тиешелүү болгон, бирок компоненттин жетекчилиги кабардар болбогон ар кандай маселе боюнча маалымат берүүнү суранышы керек. Эгерде топтун жетекчилиги маселени компоненттин жетекчилигине билдирүүдөн баш тартса, топтун аудиторунун командасы бул маселени корпоративдик башкаруу үчүн жооп берүүчү жактар менен талкуулашы керек. Эгерде маселе чечиле элек болсо, топтун аудиторунун командасы бардык укуктук ой-пикирлерди жана купуялуулуктун кесиптик маселелерин эске алуу менен, компоненттин аудиторуна маселе чечилмейинче компоненттин финансылык отчеттуулугу боюнча аудитордун корутундусун чыгарбоо маселесин кароого тийиш (A65-пунктун караңыз)

### *Топтун корпоративдик башкаруу үчүн жооп берүүчү жактары менен маалыматтык өз ара аракеттенүү*

49. Топтун аудиторунун командасы АЭС 260[[12]](#footnote-13) жана башка АЭС менен жөнгө салынуучу маселелерге кошумча төмөнкү маселелер жөнүндө корпоративдик башкаруу үчүн жооп берүүчү жактарга маалымат бериши керек (A66-пунктту караңыз):

* 1. компоненттердин финансылык маалыматы боюнча аткарыла турган иштердин түрлөрүнө сереп салуу;
  2. маанилүү компоненттердин финансылык маалыматына карата компоненттин аудиторлору аткара турган ишке топтун аудиторунун командасынын пландаштырылган катышуусунун мүнөзүнө сереп салуу;
  3. компоненттин аудиторунун ишин топтун аудиторунун командасы тарабынан аткарылган баалоо ушул аудитордун ишинин сапатына тынчсызданууну жараткан учурлар;
  4. топтун аудитин жүргүзүү менен байланышкан ар кандай чектөөлөр, мисалы, топтун аудити боюнча команданын маалыматка жетүү мүмкүнчүлүгү чектелиши мүмкүн болгон учурда;
  5. топтун жетекчилигинин, компоненттин жетекчилигинин, топтун деңгээлиндеги контроль каражатына карата маанилүү функцияларды аткарган кызматкерлердин же башка адамдардын катышуусунда ак ниетсиз аракеттер жана ак ниетсиздикке шектүү аракеттер, эгерде бул ак ниетсиз аракеттер топтун финансылык отчеттуулугун олуттуу бурмалоого алып келген учурларда.

### Документация

50. Топтун аудиторунун командасы аудитордук документтерде төмөнкү маселелерди чагылдырууга тийиш:[[13]](#footnote-14)

* 1. маанилүү болуп саналган ошол компоненттерди көрсөтүү менен компоненттердин талдоосун жана компоненттердин финансылык маалыматына карата аткарылган иштердин түрүн;
  2. маанилүү компоненттерге карата компоненттердин аудиторлору тарабынан аткарылуучу ишке топтун аудиторунун командасынын катышуу мүнөзүн, мөөнөтүн жана көлөмүн, анын ичинде, эгерде мүмкүн болсо, компоненттин аудиторунун аудитордук документациясынын тиешелүү бөлүмдөрүнө жүргүзүлгөн талдоону жана алардын чыгарган тыянактарын;
  3. топтун аудиторунун командасынын талаптарына карата топтун аудиторунун командасы менен компоненттин аудиторлорунун ортосунда жазуу жүзүндөгү маалымат алмашууну.

\*\*\*

**Пайдалануу боюнча колдонмо жана башка түшүндүрмө материалдар**

### Мыйзамдарга, укуктук-ченемдик актыларга ылайык же башка себептерге байланыштуу аудит жүргүзүүгө тийиш болгон компоненттер (3-пунктту караңыз)

A1. Төмөнкү факторлор топтун аудитинин максаттары үчүн аудитордук далил катары мыйзамга, укуктук-ченемдик актыларга ылайык же башка себептерге байланыштуу жүргүзүлгөн аудиттин натыйжаларын колдонуу керекпи же жокпу деген чечимге таасир этиши мүмкүн:

* компоненттин финансылык отчеттуулугун жана топтун финансылык отчеттуулугун даярдоодогу финансылык отчеттуулукту даярдоонун концепциясындагы айырмачылыктар;
* компоненттин аудитору тарабынан жана топтун финансылык отчеттуулугуна аудит жүргүзүүдө колдонулган аудитордук жана башка стандарттардагы айырмачылыктар;
* топтун отчеттуулугун даярдоо графигине ылайык компоненттин финансылык отчеттуулугуна аудиттин өз убагында бүтүшү.

### Аныктамалар

### *Компонент* (9(a)-пунктун караңыз)

A2. Топтун түзүмү анын компоненттерин аныктоо ыкмасына таасир этет. Мисалы, топтун финансылык отчеттуулугунун системасы башкы ишкана жана бир же бир нече туунду ишканалар, үлүштүк катышуу же баштапкы нарк методдору менен эске алынган биргелешкен ишканалар же инвестиция объекттери, башкы кеңсе жана бир же бир нече бөлүмчөлөр же филиалдар, тигил же бул комбинация тарабынан финансылык маалыматты даярдоону караган уюштуруучулук түзүмгө негизделиши мүмкүн. Айрым топтор, бирок, өзүнүн финансылык отчеттуулугунун системасын функциялар, процесстер, продуктулар же кызмат көрсөтүүлөр (продуктулардын же кызматтардын топтору) же аймактык бөлүмчөлөр боюнча уюштурушу мүмкүн. Мындай учурларда, топтун же компоненттин жетекчилиги топтун финансылык отчеттуулугуна камтылган финансылык маалыматты даярдаган ишкана же бизнес ишмердүүлүгүнүн түрү өзүнө функцияны, процессти, продуктуну же кызмат көрсөтүүнү (продуктулардын же кызматтардын тобун) же аймактык бөлүмчөлөрдү камтышы мүмкүн.

A3. Топтун финансылык отчеттуулук системасында компоненттердин ар кандай деңгээлдери болушу мүмкүн, мында компоненттерди жеке деңгээлде эмес, агрегациялоонун белгилүү деңгээлинде бөлүп алуу көбүрөөк максатка ылайыктуу болушу мүмкүн.

A4. Белгилүү бир деңгээлде агрегацияланган компоненттер топтун аудитинин максаттары үчүн бир компонент катары каралышы мүмкүн, бирок мындай компонент ошондой эле аны түзгөн компоненттердин (б.а. чакан топчолордун) финансылык маалыматын камтыган топтун финансылык отчеттуулукту даярдашы мүмкүн. Демек, ушул стандарт топтун аудитинин ар кандай жетекчилери жана ири топтун ичиндеги ар кандай топчолордун аудитордук топтору тарабынан колдонулушу мүмкүн.

***Маанилүү компонент*** (9(m)-пунктун караңыз)

A5. Компоненттин жеке финансылык мааниси жогорулаган сайын, топтун финансылык отчеттуулугун олуттуу бурмалоо тобокелдиктери да өсөт. Жеке финансылык жактан маанилүү болгон компоненттерди аныктоочу идентификацияны жеңилдетүү үчүн топтун аудиторунун командасы тандалган контролдук көрсөткүчтүн пайызын колдоно алат. Контролдук көрсөткүчтү белгилөө жана ага карата колдонула турган пайызды аныктоо кесипкөй ой жүгүртүүнү колдонууну болжолдойт. Топтун мүнөзүнө жана жагдайларына жараша тиешелүү контролдук көрсөткүчтөрдүн ичине активдер, милдеттенмелер, акча каражаттарынын агымдары, топтун кирешеси же жүгүртүүсү камтылышы мүмкүн. Мисалы, топтун аудиторунун командасы белгиленген контролдук көрсөткүчтөн 15% ашкан компоненттерди маанилүү деп эсептей алат. Бирок жагдайга жараша жетиштүү катары жогору же төмөн пайыз туура деп эсептелинет.

A6. Топтун аудиторунун командасы ошондой эле анын өзгөчө мүнөзүнө же жагдайларына байланыштуу топтун финансылык отчеттуулугун олуттуу бурмалоо тобокелдигине ээ болушу мүмкүн болгон компонентти идентификациялай алат (б.а. аудитордун өзгөчө кароосун талап кылган тобокелдиктер менен[[14]](#footnote-15)). Мисалы, компонент чет элдик валюталык соодага жооптуу болушу мүмкүн жана ошону менен ал топ үчүн бардык башка мамилелерде жеке финансылык мааниге ээ болбогондугуна карабастан, топту олуттуу бурмалоо тобокелдигине дуушар кылышы мүмкүн.

### *Компоненттин аудитору* (9(b)-пунктун караңыз)

A7. Топтун аудиторунун командасынын мүчөсү топтун аудиторунун командасынын тапшырмасы боюнча топтун аудитинин максаттары үчүн компоненттин финансылык маалыматына карата ишти аткара алат. Аталган жагдайда, топтун аудиторунун бул мүчөсү да компоненттин аудитору болуп саналат.

### Жоопкерчилик (11-пунктун караңыз)

A8. Компоненттердин аудиторлору топтун аудитинин максаттары үчүн компоненттердин финансылык маалыматы боюнча иштерди аткаргандыгына жана бул учурда өздөрүнүн жыйынтык натыйжалары, тыянактары же пикирлери үчүн жоопкер болгондугуна карабастан, топтун аудитинин жетекчиси же анын аудитордук уюму топтун аудиторунун пикири үчүн жооп берет.

A9. Эгерде топтун аудитору бир же бир нече компоненттердин финансылык маалыматы боюнча жетиштүү аудитордук далилдерди топтун аудиторунун командасы ала албагандыктан өзгөртүлгөн пикирин билдирсе, топтун финансылык отчеттуулугу жөнүндө аудитордук корутундудагы «Модификацияланган пикир билдирүү үчүн негиз» аттуу пунктунда компоненттин аудиторуна шилтемесиз, эгерде мындай шилтеме жагдайларды жетиштүү түшүндүрүү үчүн зарыл болбосо, бул себептердин сыпаттамасы камтылышы керек.[[15]](#footnote-16)

### Кардар менен мамилелерди кабыл алуу жана (же) улантуу

### *Кардар менен мамилени кабыл алуу жана (же) улантуу этабында түшүнүк алуу* (12-пунктун караңыз)

A10. Жаңы тапшырма алынган учурда аудитордук топтун топтун иши, анын компоненттери жана чөйрөсү жөнүндө түшүнүгү төмөндөгүлөр аркылуу алынышы мүмкүн:

* топтун жетекчилиги тарабынан берилген маалыматтан;
* топтун жетекчилиги менен маалыматтык өз ара аракеттенүүнүн натыйжасында; жана
* эгерде, мүмкүн болсо, мурунку топтун аудиторунун командасы, компоненттердин жетекчилиги же компоненттердин аудиторлору менен маалыматтык өз ара аракеттенүүнүн натыйжасында.

A11. Топтун аудиторунун командасы түшүнүгү төмөнкүлөрдү камтышы мүмкүн:

* топтун түзүмүн, анын ичинде юридикалык жана уюштуруучулук түзүмдү (топтун финансылык отчеттуулугу кандайча уюшулгандыгы);
* топ үчүн маанилүү болгон компоненттердин бизнес ишмердүүлүгүнүн түрлөрүн, анын ичинде тармактык, жөнгө салуучулук, экономикалык жана саясий ишмердүүлүктү жүзөгө ашыруу шарттарын;
* тейлөөчү уюмдарды пайдаланууну, анын ичинде тейлөөнүн жалпы борборлорун;
* топтун деңгээлинде контролдоо каражаттарынын сыпаттамасын;
* бириктирилген финансылык отчеттуулукту (маалыматты) даярдоо процессинин татаалдыгын;
* топтун аудитинин жетекчисинин аудитордук уюмуна же тармагына тиешеси жок аудиторлор кайсы бир компоненттин финансылык маалыматына карата ишти аткаргандыгын жана топтун жетекчилигинин бирден ашык аудиторду дайындоосунун себептерин;
* топтун аудиторунун командасы төмөнкүлөргө ээ болобу деген суроого жоопту:
  + корпоративдик башкаруу үчүн жооп берүүчү жактар, топтун жетекчилиги жана корпоративдик башкаруу үчүн жооп берүүчү жактар, компоненттердин жетекчилиги, компоненттердин аудиторлору менен түздөн-түз өз ара аракеттенүү мүмкүндүгүнө жана компоненттердин маалыматына (анын ичинде топтун аудиторунун командасына зарыл тиешелүү аудитордук документацияга) жетүү мүмкүнчүлүгүнө ээ болуу; жана
  + компоненттердин финансылык маалыматына карата зарыл ишти аткаруу мүмкүндүгүнө ээ болуу.

A12. Маанилүү өзгөртүүлөр топтун аудиторунун командасынын кардар менен болгон мамилеси үзгүлтүксүз болгон учурда талаптагыдай жетиштүү аудитордук далилдерди алуу жөндөмүнө таасир этиши мүмкүн, мисалы:

* топтун түзүмүндөгү өзгөрүүлөр (мисалы, сатып алуулар, чыгып калуулар, өзгөртүп түзүү же топтун финансылык отчеттуулугунун системасын уюштуруудагы өзгөрүүлөр);
* топ үчүн маанилүү болуп саналган компоненттердин бизнес ишмердүүлүгүнүн түрлөрүн өзгөртүү;
* корпоративдик башкаруу үчүн жооптуу адамдардын, жана топтун жетекчилигинин же маанилүү компоненттердин негизги башкаруучу персоналынын курамындагы өзгөрүүлөр;
* топтун же компоненттин жетекчилигинин ак ниеттүүлүгү жана иш билгилиги менен байланыштуу топтун аудиторунун командасынын кооптонуусу;
* топтун деңгээлиндеги контролдоо каражаттарында өзгөрүүлөр;
* финансылык отчеттуулукту даярдоонун колдонулуучу коцепциясын өзгөртүү.

### *Жетиштүү жана талаптагыдай аудитордук далилдерди алуу менен байланышкан күтүүлөр* (13-пунктун караңыз)

A13. Бул топ маанилүү деп эсептелбеген компоненттерден гана турушу мүмкүн. Мындай жагдайларда, топтун аудитинин жетекчиси, эгерде топтун аудиторунун командасы төмөндөгүлөрдү жасай алса, топтун аудиторунун пикирин негиздөө үчүн жетиштүү жана талаптагыдай аудитордук далилдерди алууну күтө алат:

(a) айрым ушул компоненттердин финансылык маалыматына карата ишти аткаруу; жана

(b) жетиштүү жана талаптагыдай аудитордук далилдерди алуу үчүн зарыл болгон көлөмдө башка компоненттердин финансылык маалыматы боюнча компоненттин аудиторлору аткарган ишке катышуу.

### *Маалыматка жеткиликтүүлүк* (13-пунктун караңыз)

A14. Топтун аудиторунун командасынын маалыматка жеткиликтүүлүгү топтун жетекчилиги тарабынан жете албаган жагдайлар менен чектелиши мүмкүн, мисалы, купуялуулук жана жеке маалыматтарды коргоо мыйзамдары, же компоненттин аудиторунун топтун аудиторунун командасы талап кылган тиешелүү аудитордук документацияга жетүүнү камсыз кылуудан баш тартуу менен. Ал ошондой эле топтун жетекчилиги тарабынан чектелиши мүмкүн

A15. Эгерде маалыматка жетүү жагдайлар менен чектелсе, топтун аудиторунун командасы болбой эле жетиштүү жана талаптагыдай аудитордук далилдерди ала алат, бирок мындай болуу мүмкүндүгү компоненттин маанилүүлүгү жогорулаган сайын азыраак болот. Мисалы, топтун аудиторунун командасы корпоративдик башкаруу үчүн жооп берүүчү жактар, жетекчилик же үлүштүк катышуу методу боюнча эсепке алынган компоненттин аудитору менен түз байланышуу, топтун аудиторунун командасына зарыл болгон тиешелүү аудитордук документацияга жетүү мүмкүндүгүнө ээ болбошу мүмкүн. Эгерде компонент маанилүү болбосо жана топтун аудиторунун командасында компонент боюнча финансылык отчеттуулуктун толук топтому, анын ичинде ал отчеттор боюнча аудитордун корутундусу жана компонентке тиешелүү топтун жетекчилигине жеткиликтүү болгон маалыматтарга жетүү мүмкүнчүлүгү болсо, топтун аудиторунун командасы бул маалымат компонент үчүн жетиштүү жана талаптагыдай аудитордук далилдерге барабар деген тыянакка келиши мүмкүн. Бирок, эгерде компонент маанилүү болуп саналса, топтун аудиторунун командасы топтун аудитинин жагдайына карата ушул стандарттын талаптарын аткара албайт. Мисалы, топтун аудиторунун командасы компоненттин аудиторунун ишине катышуу боюнча 30-31-пункттарда камтылган талапты аткара албайт. Демек, топтун аудиторунун командасы мындай компонентке карата жетиштүү жана талаптагыдай аудитордук далилдерди ала албайт. Топтун аудиторунун командасынын жетиштүү жана талаптагыдай аудитордук далилдерди ала албагандыгынын кесепеттери АЭС 705те (кайра каралган) каралат.

A16. Эгерде топтун жетекчилиги топтун аудиторунун командасынын же компоненттин аудиторунун маанилүү компонентинин маалыматына жетүүсүн чектесе, топтун аудиторунун командасы жетиштүү жана талаптагыдай аудитордук далилдерди ала албайт.

A17. Эгерде чектөө олуттуу деп эсептелбеген компонентке тиешелүү болсо, топтун аудиторунун командасы жетиштүү жана талаптагыдай аудитордук далилдерди ала алат, чектөөнүн себеби топтун аудиторунун пикирине таасирин тийгизиши мүмкүн. Мисалы, бул топтун аудиторунун командасынын суроо-талабына жетекчиликтин жоопторунун ишенимдүүлүгүнө жана топтун аудиторунун командасы тарабынан топтун аудиторунун командасына берген билдирүүлөрүнүн жана түшүндүрмөлөрүнүн ишенимдүүлүгүнө таасир этиши мүмкүн.

A18. Мыйзам же ченемдик-укуктук акт топтун аудитинин жетекчисине тапшырмадан баш тартууга же өз милдеттерин токтотууга тыюу салышы мүмкүн. Мисалы, айрым юрисдикцияларда аудитор белгилүү бир мөөнөткө дайындалат жана ал мөөнөт аяктаганга чейин өз милдетинен баш тарта албайт. Андан тышкары, мамлекеттик сектордо аудитор өзүнүн милдеттеринин мүнөзүнө же коомдук кызыкчылыкты эске алуу менен келишимден баш тарта албайт же өз милдеттерин токтото албайт. Мындай жагдайларда ушул стандарт, ошентсе да топтун аудитине карата колдонулат жана топтун аудиторунун командасынын жетиштүү жана талаптагыдай аудитордук далилдерди ала албагандыгы сыяктуу фактордун таасири АЭС 705те (кайра каралган) каралат.

A19. 1-тиркемеде аудитордук корутундунун мисалы келтирилген, анда топтун аудиторунун командасынын ой жүгүртүүсү боюнча кесепети олуттуу, бирок жалпылык мүнөзгө ээ болгон үлүштүк катышуу методу боюнча эске алынган маанилүү компонентке карата топтун аудиторунун командасы жетиштүү жана талаптагыдай аудитордук далилдерди ала албагандыгынын себеби боюнча коюлган шарты бар пикири чагылдырылат.

### *Тапшырманы аткаруу шарттары* (14-пунктун караңыз)

A20. Тапшырманы аткаруу шарттарында финансылык отчеттуулукту даярдоонун колдонулуучу концепциясы көрсөтүлөт.[[16]](#footnote-17) Топтун аудити боюнча тапшырманы аткаруу шарттарына төмөнкү кошумча талаптар камтылышы мүмкүн:

* топтун аудиторунун командасы менен компоненттин аудиторлорунун ортосундагы маалыматтык өз ара аракеттенүүгө мыйзамдарга же ченемдик-укуктук актыларга ылайык салынуучу мүмкүн болгон чектөөлөр ошол деңгээлде салынбашы керек;
* топтун аудиторунун командасы компоненттин аудиторлорунун, корпоративдик башкаруу үчүн жооп берүүчү жактардын, компоненттердин жана компоненттердин жетекчилигинин ортосундагы ички контролдун олуттуу кемчиликтери жөнүндө билдирүүлөрдү кошо алганда маанилүү маалымат алмашуудан кабардар болушу керек;
* Топтун аудиторунун командасы финансылык отчеттуулук маселелери боюнча жөнгө салуучу органдардын жана компоненттердин ортосундагы маанилүү маалымат алмашуудан кабардар болушу керек; жана
* топтун аудиторунун командасы зарыл деп эсептеген көлөмдө, ага төмөнкүлөргө уруксат берилиши керек:
  + компоненттин маалыматына жетүү, ошондой эле корпоративдик башкаруу үчүн жооп берүүчү жактар, компоненттер, компоненттердин жетекчилиги жана компоненттердин аудиторлору менен түздөн-түз өз ара аракеттенүү мүмкүнчүлүгүнө (анын ичинде топтун аудиторунун командасына зарыл болгон тиешелүү аудитордук документацияга жетүү мүмкүнчүлүгү); жана
  + компоненттердин финансылык маалыматына байланыштуу ишти аткаруу же компоненттин аудиторуна ишти аткарууга тапшырма берүү.

A21. Салынуучу чектөөлөр:

* топтун аудиторунун командасынын компоненттин маалыматына жетүүгө, ошондой эле корпоративдик башкаруу үчүн жооп берүүчү жактар, компоненттер, компоненттердин жетекчилиги же компоненттердин аудиторлору менен түздөн-түз өз ара аракеттенүү мүмкүнчүлүгүнө (анын ичинде топтун аудиторунун командасына зарыл болгон тиешелүү аудитордук документацияга жетүү мүмкүнчүлүгү); же
* компоненттердин финансылык маалыматына карата аткарууга зарыл болгон ишке,

топтун аудити боюнча тапшырманын үстүнөн ишти баштоо тууралуу чечим кабыл алынгандан кийин топтун аудиторунун пикирине таасир эте турган жетиштүү жана талаптагыдай аудитордук далилдерди алуу мүмкүн болбой тургандай шарттар түзүлөт. Өзгөчө кырдаалдарда, эгерде мындай баш тартуу колдонуудагы мыйзамдарга жана ченемдик-укуктук актыларга ылайык мүмкүн болсо, бул тапшырмадан баш тартууга алып келиши мүмкүн.

### Аудиттин жалпы стратегиясы жана аудиттин планы (16-пунктун караңыз)

A22. Аудиттин жалпы стратегиясына жана топтун аудитинин планына топтун аудитинин жетекчиси тарабынан жүргүзүлгөн талдоо аудит боюнча топтун тапшырманы аткарылышын башкаруу боюнча топтун аудитинин жетекчисинин милдеттеринин маанилүү курамдык бөлүгү болуп саналат.

### Топтун ишин, анын компоненттерин жана алардын чөйрөсүн түшүнүү

### *Топтун аудиторунун командасы түшүнүүнү алган маселелер* (17-пунктун караңыз)

A23. АЭС 315 (кайра каралган)[[17]](#footnote-18) ишканага таасир этүүчү тармактык, ченемдик жана башка тышкы факторлорго карата түшүнүүнү алуу алкагында аудитор карашы мүмкүн болгон маселелер боюнча көрсөтмөлөрдү, анын ичинде финансылык отчеттуулукту даярдоонун колдонуудагы концепциясын, ишкананын ишинин табиятын, милдеттер менен стратегияларды жана тиешелүү бизнес тобокелдиктерди, ошондой эле ишкананын финансылык натыйжаларын баалоону жана талдоону камтыйт. Ушул стандарттын 2-тиркемесинде консолидация процессин кошо алганда, топко түздөн-түз тиешеси бар конкреттүү маселелер боюнча көрсөтмөлөр камтылат.

### *Топтун жетекчилиги тарабынан компоненттерге берилүүчү нускамалар* (17-пунктун караңыз)

A24. Финансылык маалыматтын бирдейлигине жана салыштырмалуулукту камсыз кылуу үчүн, топтун жетекчилиги адатта компоненттерге нускамаларды берет. Мындай нускамаларда топтун финансылык отчеттуулугуна киргизиле турган компоненттердин финансылык маалыматына карата талаптар камтылат, ошондой эле көбүнчө финансылык отчеттуулукту даярдоо боюнча колдонмо жана отчеттуулук пакети камтылат. Отчеттуулук пакети, эрежедегидей, топтун финансылык отчеттуулугуна киргизүү үчүн финансылык маалыматты берүүнүн стандарттык формаларынан турат. Бирок, отчеттуулук пакеттери, адатта, тиешелүү финансылык отчеттуулуктун негизине ылайык даярдалган жана берилген финансылык отчеттуулуктун толук топтомун билдирбейт.

A25. Адатта нускамага төмөнкүлөр камтылат:

* колдонулууга тийиш болгон эсеп саясаты;
* топтун финансылык отчеттуулугуна колдонулуучу маалыматтарды ачып көрсөтүүгө мыйзамдык жана башка талаптар, анын ичинде:
  + сегменттерди аныктоо жана сегменттер боюнча отчеттуулукту даярдоо;
  + байланыштуу тараптар менен мамилелер жана операциялар;
  + ички топтук операциялар жана ишке ашырылбаган пайдалар;
  + эсептер боюнча ички топтук калдыктар; жана
* отчеттуулукту берүү мөөнөттөрү.

A26. Нускаманы түшүнүү үчүн топтун аудиторунун командасына төмөнкүлөр маанилүү:

* отчеттуулук боюнча документтерди түзүү үчүн нускамалардын тактыгы жана пайдалуулугу канчалык;
* нускамалар төмөнкүлөрдү аткары алабы:
  + финансылык отчеттуулукту даярдоонун колдонулуучу коцепциясынын мүнөздөмөсүн жетиштүү түрдө сыпаттоону;
  + финансылык отчеттуулукту даярдоонун колдонулуучу концепциясын аткаруу үчүн жетиштүү маалыматты ачып көрсөтүүгө, мисалы, байланыштуу тараптар менен мамилелер боюнча операцияларды жана сегменттер боюнча маалыматты ачып көрсөтүүгө көмөктөшүүнү;
  + консолидация менен байланышкан, мисалы ички топтук операциялар жана ишке ашырылбаган пайда жана эсептер боюнча ички топтук калдыктар боюнча оңдоп-түзөтүүлөрдү аныктоого көмөк көрсөтүүнү; жана
  + финансылык маалыматты компоненттин жетекчилигинин бекитүүсүнө көмөк көрсөтүүнү.

### *Ак ниетсиз аракеттер* (17-пунктун караңыз)

A27. Аудитор ак ниетсиз аракеттердин натыйжасында келип чыккан финансылык отчеттуулуктун олуттуу бурмалануу тобокелдиктерин аныктоого жана баалоого, анан бааланган тобокелдиктерге жооп иретиндеги тиешелүү чараларды иштеп чыгууга жана көрүүгө тийиш.[[18]](#footnote-19) Ак ниетсиз аракеттердин натыйжасында келип чыккан финансылык отчеттуулуктун олуттуу бурмалануу тобокелдиктерин аныктоо үчүн пайдаланылган маалымат төмөнкүлөрдү камтышы мүмкүн:

* топтун жетекчилиги тарабынан ак ниетсиз аракеттердин натыйжасында финансылык отчеттуулуктун олуттуу бурмалануу тобокелдигине баа берүүнү;
* топтун жетекчилиги тарабынан ак ниетсиз аракеттердин тобокелдиктерин аныктоо үчүн жана топтун алкагында бул тобокелдиктерге, анын ичинде топтун жетекчилиги тарабынан аныкталган ар кандай атайын ак ниетсиз аракеттердин тобокелдиктерине жооп иретиндеги чараларын көрүү үчүн пайдаланылуучу процессти, же эсептер боюнча калдыктарды, операциялардын түрлөрүн же ак ниетсиз аракеттердин тобокелдигинин болуп кетүүсүнүн жогорку ыктымалдыгы боюнча маалыматты ачып көрсөтүүнү;
* ак ниетсиз аракеттердин тобокелдигинин болуп кетүүсүнүн жогорку ыктымалдыгы боюнча конкреттүү компоненттердин көрсөтмөсү;
* корпоративдик башкаруу үчүн жооп берүүчү жактар, топтор топтун алкагында ак ниетсиз аракеттин тобокелдиктерин аныктоо жана бул тобокелдиктерге жооп иретиндеги чараларды көрүү үчүн топтун жетекчилиги тарабынан колдонулган процесстерге кантип мониторинг жүргүзөөрү жөнүндө түшүндүрмө жана бул тобокелдиктерди азайтуу үчүн топтун жетекчилиги тарабынан колдонулган контроль каражаттарынын сыпаттамасы;
* компонентке же топко таасир эткен иш жүзүндөгү, шектүү же жоромолдуу ак ниетсиз аракеттер жөнүндө топтун аудиторунун командасынын суроолоруна корпоративдик башкаруу үчүн жооп берүүчү жактардын, топтун, топтун жетекчилигинин, эгер бул максатка ылайыктуу болсо, ички аудит тиешелүү функцияларын аткарган адамдардын, компоненттин жетекчилигинин, компоненттин аудиторлорунун жана башкалардын жооптору.

### *Финансылык отчеттуулуктун олуттуу бурмалануу тобокелдигинин, анын ичинде ак ниетсиз аракеттин тобокелдиктерин топтун аудиторунун командасынын мүчөлөрүнүн жана компоненттердин аудиторлорунун талкуусу* (17-пунктун караңыз)

A28. Аудитордук топтун негизги мүчөлөрү ак ниетсиз аракеттин тобокелдигине өзгөчө көңүл буруп, ак ниетсиз аракеттен же катачылыктан улам финансылык отчеттуулуктун олуттуу бурмалануу тобокелдигине ишкананын дуушар болушун талкуулашы керек. Топтун аудитин жүргүзүүдө мындай талкууларга компоненттердин аудиторлору да тартылышы мүмкүн[[19]](#footnote-20). Талкууларга ким катышуу керектиги, аларды кантип жана качан жана канчалык деңгээлде өткөрүү тууралуу топтун аудитинин жетекчиси тарабынан кабыл алынуучу чечим мурунку топ менен иштеген тажрыйбадагыдай факторлор менен аныкталат.

A29. Талкуулар төмөнкүлөргө мүмкүндүк берет:

* компоненттерге жана алардын чөйрөсүнө, анын ичинде топтун деңгээлиндеги контролдоо каражаттарына карата билим алмашууга;
* компоненттин же топтун бизнес-тобокелдиктери жөнүндө маалымат алмашууга;
* ак ниетсиз аракеттин же катачылыктын айынан топтун финансылык отчеттуулугу кандай жана кайсы бөлүгүндө олуттуу бурмаланышы мүмкүн экендиги, топтун жетекчилиги жана компоненттердин жетекчилиги финансылык отчеттуулукту даярдоодо ак ниетсиз аракеттерди кандай түрдө жүзөгө ашырып жана жашыра тургандыгы жана компоненттердин активдерин кантип уурдап алуу мүмкүндүгү боюнча пикир алмашууга;
* финансылык отчеттуулукту ак ниетсиз даярдоого алып келиши ыктымал болгон тандалма мамиленин кесепети болушу мүмкүн болгон же кирешенин көрсөткүчтөрүн манипуляциялоого багытталышы мүмкүн болгон топтун же компоненттердин жетекчилигинин иш методдорун, мисалы, финансылык отчеттуулукту даярдоонун колдонулуучу концепциясына шайкеш келбеген кирешени таануу методдорун аныктоого;
* топтун жетекчилигин, компоненттердин жетекчилигин же башкаларды ак ниетсиз аракетке шыктандырышы, ак ниетсиз аракет жасоо үчүн мүмкүнчүлүктөрдү түзүшү же топтун жетекчилигин, компоненттердин жетекчилигин же башкаларды ак ниетсиз аракеттерди жасоосун логикалык негиздөөгө жол берген маданияттын жана шарттардын бар экендигин көрсөтүшү мүмкүн болгон топко таасир берүүчү белгилүү бир тышкы жана ички факторлорду кароого;
* топтун же компоненттердин жетекчилиги учурдагы контролдоо системасын кыйгап өтүшү мүмкүн болгон тобокелдигин кароого;
* топтун финансылык отчеттуулугу үчүн компоненттердин финансылык маалыматын даярдоодо бирдиктүү эсеп саясаты колдонуларын, эгерде андай болбосо, эсеп саясатындагы айырмачылыктар кантип аныкталарын жана оңдоп-түзөтүлөөрүн кароого (финансылык отчеттуулукту даярдоонун колдонулуучу концепциясы менен талап кылынган учурларда);
* компоненттердин алкагында аныкталган ак ниетсиз аракеттерди, же компоненттердин алкагында ак ниетсиз аракеттердин жасалышы жөнүндө күбөлөндүргөн маалыматты талкуулоого;
* улуттук мыйзамдарды же ченемдик актыларды сактабагандык тууралуу, мисалы, пара берүү жана трансферттик баалардын туура эмес практикасы жөнүндө күбөлөндүрүшү мүмкүн болгон маалыматты алмашууга.

### *Тобокелдик факторлору* (18-пунктун караңыз)

A30. 3-тиркемеде өзүнчө же жыйындысында, ак ниетсиз аракеттер менен байланышкан тобокелдиктерди кошкондо, топтун финансылык отчеттуулугун олуттуу бурмалоо тобокелдигинин бар экендиги тууралуу күбөлөндүргөн шарттардын же окуялардын мисалдары камтылат.

### *Тобокелдиктерди баалоо* (18-пунктун караңыз)

A31. Топтун аудиторунун командасы тарабынан топтун деңгээлиндеги топтун финансылык отчеттуулугун олуттуу бурмалоонун тобокелдиктерин баалоо төмөнкү маалыматтарга негизделет:

* топтун ишмердүүлүгүн, анын компоненттерин жана алардын чөйрөсүн түшүнүүдөн алынган маалымат, жана ишкананы баалоону жүргүзүүдө жана консолидациянын үстүнөн топтун жана контролдоо каражатынын деңгээлинде контролдоо каражаттарын колдонууда алынган аудитордук далилдерди кошо алганда, бириктирилген финансылык отчеттуулукту даярдоо процесси;
* компоненттердин аудиторлорунан алынган маалымат.

### Компоненттин аудиторунун ишин түшүнүү *(*19-пунктун караңыз)

A32. Топтун аудиторунун командасы топтун аудитинин максаттары үчүн компоненттин финансылык маалыматы боюнча ишти аткарууну компоненттин аудиторуна тапшырууну пландаштырган учурда гана компоненттин аудиторунун иши жөнүндө түшүнүккө ээ болушу керек. Мисалы, топтун аудиторунун командасы топтун деңгээлинде гана талдоо жол-жоболорун жүргүзүүнү пландаштырган компоненттердин аудиторлорунун ишин түшүнүү зарылчылыгы жок.

### *Компоненттин аудиторунун ишин түшүнүүнү жана аудитордук далилдердин булактарын алуу боюнча топтун аудиторунун командасынын жол-жоболору* (19-пунктун караңыз)

A33. Компоненттин аудиторунун ишинин түшүнүгүн алуу үчүн топтун аудиторунун командасы аткарган жол-жоболордун мүнөзү, мөөнөтү жана көлөмү компоненттин аудиторунун мурунку тажрыйбасы же билими сыяктуу факторлор менен, ошондой эле топтун аудиторунун командасы жана компоненттин аудитору жалпы саясаттын жана жол-жоболордун таасирине туш болуу деңгээли менен аныкталат, мисалы:

* топтун аудиторунун командасына жана компоненттин аудиторуна төмөнкүлөр жайылтылабы:
  + ишти аткаруунун жалпы саясаты жана жол-жоболору (мисалы, аудиттин жалпы методологиясы);
  + сапатты контролдоо жаатындагы жалпы саясат жана жол-жоболор; же
  + мониторинг жаатындагы жалпы саясат жана жол-жоболор;
* каршы келбестиктер жана (же) окшоштуктар барбы:
  + мыйзамдардын жана ченемдик-укуктук актылардын же укуктук системанын;
  + кесиптик көзөмөлдүн, белгиленген практиканын жана сапаттын тышкы контролунун;
  + билим берүү жана окутуу системаларынын;
  + кесиптик уюмдар тарабынан контролдун; каршы келбестик жана окшоштук стандарттарынын; же
  + тилдин жана маданияттын.

A34. Бул факторлор өз ара байланышта жана бири-бирин жокко чыгарбайт. Мисалы, сапатты жана мониторингди контролдоонун жалпы саясатын жана жол-жобосун, ошондой эле аудиттин жалпы методологиясын ырааты менен колдонгон же топтун аудитинин жетекчисиндей эле юрисдикциянын ишмердүүлүгүн жүзөгө ашырган А компонентинин аудиторунун түшүнүгүн алуу үчүн багытталган топтун аудиторунун командасы аткарган жол-жоболордун көлөмү сапатты жана мониторингди контролдоонун жалпы саясатын жана жол-жобосун, ошондой эле аудиттин жалпы методологиясын ырааты менен колдонбогон же чет элдик юрисдикцияда ишмердүүлүгүн жүзөгө ашырган В компонентинин аудиторунун түшүнүгүн алуу үчүн топтун аудиторунун командасы аткарган жол-жоболордун көлөмүнөн аз болушу мүмкүн. А жана В компоненттеринин аудиторлоруна карата аткарылган жол-жоболордун мүнөзү да айырмаланышы мүмкүн.

A35. Топтун аудиторунун командасы ар кандай жолдор менен компоненттин аудиторунун иш-аракеттери жөнүндө түшүнүк ала алат. Компоненттин аудиторун тартуунун биринчи жылынын ичинде топтун аудиторунун командасы төмөндөгүлөрдү аткара алат, мисалы:

* эгерде топтун аудиторунун командасы жана компоненттин аудитору жалпы мониторинг саясатына жана жол-жоболоруна ылайык иштеген аудитордук уюмга же тармакка кирген болсо, сапатты контролдоо мониторингинин системасынын натыйжаларын баалоону;[[20]](#footnote-21)
* 19(а) – (с)-пункттарында көрсөтүлгөн маселелерди талкуулоо үчүн компоненттин аудиторуна барууну;
* компоненттин аудиторунан 19(а) – (с)-пункттарында көрсөтүлгөн маселелердин ырастоосун жазуу жүзүндө суроону. 4-тиркемеде компоненттин аудитору тарабынан жазуу жүзүндөгү ырастоолордун мисалдары камтылган;
* компоненттин аудитору 19(а) – (с)-пункттарында көрсөтүлгөн маселелер боюнча анкетаны толтурушун талап кылууну;
* компоненттин аудиторунун ишмердүүлүгүн топтун аудитинин жетекчисинин аудитордук уюмундагы кесиптештери менен же компоненттин аудиторунун өзгөчөлүктөрү менен тааныш болгон абройлуу үчүнчү жак менен талкуулоону; же
* кесиптик уюмдан же компоненттин аудитору мүчөсү болуп саналган уюмдан, компоненттин аудиторуна лицензия берген органдардан же башка үчүнчү жактардан ырастоолорду алууну.

Кийинки жылдарда компоненттин аудиторунун ишин түшүнүү топтун аудиторунун командасынын компоненттин аудитору менен болгон мурунку тажрыйбасына негизделиши мүмкүн. Топтун аудиторунун командасы 19(a) - (c)-пункттарында саналган маселелер боюнча өткөн жылдан бери эч кандай өзгөртүүлөр болбогондугун компоненттин аудиторунан ырастоону талап кыла алат.

A36. Аудиторлордун ишин контролдоону жана аудиттин сапатына мониторинг жүргүзүүнү жүзөгө ашыруу үчүн көз карандысыз көзөмөл органдары түзүлгөн учурда, укуктук жөнгө салуу талаптарын түшүнүү топтун аудиторунун командасына компоненттин аудиторунун көз карандысыздыгын жана компетенттүүлүгүн баалоого жардам берет. Укуктук жөнгө салуу жөнүндө маалыматты компоненттин аудиторунан же көз карандысыз көзөмөл органдарынан алса болот.

### *Топтун аудитине колдонулуучу этикалык талаптар* (19(a)-пунктун караңыз)

A37. . Топтун аудитинин максаттары үчүн компоненттин финансылык маалыматы боюнча иштерди аткарууда компоненттин аудиторуна топтун аудитине карата колдонулуучу этикалык талаптар жайылтылат. Мындай талаптар компоненттин аудиторунун юрисдикциясындагы мыйзам талаптарына ылайык аудит жүргүзүүдө компоненттин аудиторуна карата колдонулуучу талаптардан айырмаланышы же аларды толукташы мүмкүн. Демек, топтун аудиторунун командасы компоненттин аудиторунун топтун аудитинин алкагында компоненттин аудиторунун милдеттерин аткаруу үчүн зарыл болгон көлөмдө топтун аудитине колдонулуучу этикалык талаптарды билеби жана аткарабы деген түшүнүккө ээ болот.

### *Компоненттин аудиторунун кесиптик компетенттүүлүгү* (19(b)-пунктун караңыз)

A38. Топтун аудиторунун командасы тарабынан компоненттин аудиторунун кесиптик компетенттүүлүгүнүн деңгээлин түшүнүү төмөндөгүлөр жөнүндө маалымдарды камтышы мүмкүн:

* компоненттин аудитору топтун аудитинин алкагында компоненттин аудиторунун милдеттерин аткаруу үчүн зарыл болгон көлөмдө топтун аудитине колдонулуучу аудитордук иштин стандарттары жана башка стандарттар менен тааныш болгондугу;
* конкреттүү компоненттин финансылык маалыматына карата ишти аткаруу үчүн зарыл болгон атайын билимге жана көндүмгө (мисалы, тармактык өзгөчөлүктү түшүнүү) ээ экендиги; жана
* ал тиешелүү учурларда финансылык отчеттуулукту даярдоонун колдонулган концепциясын топтун аудитинин алкагында компоненттин аудиторунун милдеттерин аткаруу үчүн зарыл болгон көлөмдө түшүнө алгандыгы (топтун жетекчилиги тарабынан компоненттерге берилген нускамада көбүнчө финансылык отчеттуулукту даярдоонун колдонулуучу концепциясынын мүнөздөмөлөрү сыпатталат).

### *Компоненттин аудиторунун иши жөнүндө топтун аудити боюнча команданын түшүнүгүн пайдалануу* (20-пунктун караңыз)

A39. Топтун аудиторунун командасы компоненттин аудиторунун ишине катышуу же тобокелдиктерди кошумча баалоону аткаруу же компоненттин финансылык маалыматы боюнча андан аркы аудитордук жол-жоболорду жүргүзүү жолу менен компоненттин аудиторунун көз карандысыз болуп саналбаган кырдаалынан ашып кете албайт.

A40. Бирок, топтун аудиторунун командасы компоненттин аудиторунун кесиптик компетенттүүлүгүнө карата азыраак тынчсызданууну (мисалы, анын тармактык билиминин жоктугу) же компоненттин аудитору ишин аудиторлордун үстүнөн натыйжалуу көзөмөл жок болгон шарттарда, компоненттин аудиторунун ишине катышуу же тобокелдиктерди кошумча баалоону аткаруу же компоненттин финансылык маалыматы боюнча андан аркы аудитордук жол-жоболорду жүргүзүү жолу менен жүзөгө ашырат дегенди өзүнөн алып сала алат.

A41. Эгерде мыйзам же ченемдик-укуктук актылар менен компоненттин аудиторунун аудитордук документациясынын тийиштүү бөлүмдөрүнө жетүүгө тыюу салынса, топтун аудиторунун командасы компоненттин аудиторунан жөндүү маалымат камтылган меморандумду даярдап, өзүнүн милдеттерин аткаруусун талап кыла алат.

### Маанилүүлүк (21–23-пункттарын караңыз)

A42. Аудитор төмөнкүлөргө милдеттүү:[[21]](#footnote-22)

(a) аудиттин жалпы стратегиясын иштеп чыгууда төмөнкүлөрдү аныктоого:

(i) бүтүндөй финансылык отчеттуулук үчүн маанилүүлүк деңгээли кандай; жана

(ii) ишкананын конкреттүү жагдайларында жалпы финансылык отчеттуулук үчүн белгиленген маанилүүлүк деңгээлинен төмөн бурмаланган, финансылык отчеттуулуктун негизинде кабыл алынган пайдалануучулардын экономикалык чечимдерине негиздүү түрдө таасир эте турган операциялардын айрым түрлөрү, эсеп боюнча калдыктары же маалыматты ачып көрсөтүү, ошол аталган операциялардын түрлөрүнө, эсеп боюнча калдыктарга же маалыматты ачып көрсөтүүгө колдонула турган деңгээл же маанилүүлүк деңгээлдери бар же жок экендиги; жана

(b) аудитордук жол-жоболор үчүн маанилүүлүктү аныктоо.

Топтордун аудитинин контекстинде маанилүүлүк деңгээли бүтүндөй топтун финансылык отчеттуулугу үчүн жана компоненттердин финансылык маалыматы үчүн белгиленет. Бүтүндөй топтун финансылык отчеттуулугу үчүн маанилүүлүк деңгээли топтун аудитинин жалпы стратегиясын иштеп чыгууда колдонулат.

A43. Топтун финансылык отчеттуулугундагы оңдолбогон жана аныкталбаган бурмалоолордун жыйындысы бүтүндөй топтун финансылык отчеттуулугу үчүн маанилүүлүк деңгээлинен ашып кетүү ыктымалдыгын жетишерлик төмөн деңгээлге чейин төмөндөтүү максатында, компонент үчүн маанилүүлүк деңгээли бүтүндөй топтун финансылык отчеттору үчүн маанилүүлүк деңгээлинен төмөн белгиленет. Ар кандай компоненттер үчүн ар түрдүү маанилүүлүк деңгээли белгилениши мүмкүн. Компоненттер үчүн маанилүүлүк деңгээли бүтүндөй топтун финансылык отчеттуулугу үчүн маанилүүлүк деңгээлинин бир бөлүгү катары арифметикалык түрдө эсептелбеши керек, ошондуктан, ар кандай компоненттер үчүн чогуу алгандагы маанилүүлүк деңгээли бүтүндөй топтун финансылык отчеттору үчүн маанилүүлүк деңгээлинен ашып кетиши мүмкүн. Компонент үчүн маанилүүлүк компоненттин аудитинин жалпы стратегиясын иштеп чыгууда колдонулат.

A44. Маанилүүлүк деңгээли финансылык маалыматтары 26, 27(а) жана 29-пункттарга ылайык топтун аудитинин алкагында аудит жүргүзүүгө же обзордук текшерүүгө жаткан компоненттер үчүн аныкталат. Компонент үчүн маанилүүлүк аныкталган оңдолбогон бурмалоолордун маанилүүлүгүн өзүнчө же жыйынды түрдө баалоо үчүн компоненттин аудитору тарабынан колдонулат.

A45. Бурмалоолор үчүн босоголук маани компонент үчүн маанилүүлүк деңгээлине карата кошумча аныкталат. Бурмалоолор үчүн босоголук мааниден ашкан компоненттин финансылык маалыматтарында аныкталган бурмалоолор топтун аудиторунун командасына маалымдалат.

A46. Компоненттин финансылык маалыматына аудит жүргүзүү учурунда компоненттин аудитору (же топтун аудиторунун командасы) компоненттин деңгээлинде аудитордук жол-жоболорду аткаруу үчүн маанилүүлүк деңгээлин аныктайт. Бул компоненттин финансылык маалыматындагы оңдолбогон жана аныкталбаган бурмалоолордун жыйындысы компонент үчүн маанилүүлүк деңгээлинен ашып кетүү ыктымалдыгын жетишерлик төмөн деңгээлге чейин төмөндөтүү үчүн зарыл. Иш жүзүндө, топтун аудиторунун командасы компонент үчүн төмөнүрөөк деңгээлдеги маанилүүлүктү белгилей алат. Бул учурда, компоненттин аудитору компоненттин финансылык маалыматынын олуттуу бурмалануу тобокелдигин баалоо жана бааланган тобокелдиктерге жооп катары аудиттин андан аркы жол-жоболорун иштеп чыгуу максатында компонент үчүн, ошондой эле аныкталган бурмалоолордун олуттуулугун өзүнчө же жыйынды түрдө баалоо үчүн маанилүүлүктү пайдаланат.

### Бааланган тобокелдиктерге жооп иретинде чараларды көрүү

### *Компоненттердин финансылык маалыматына карата аткарууга зарыл болгон иштердин түрүн аныктоо* (26–27-пунктарын караңыз)

A47. Компоненттин финансылык маалыматына карата аткарууга зарыл болгон иштердин түрүн топтун аудиторунун командасынын аныктоосу жана анын компоненттин аудиторунун ишине катышуусу төмөнкүлөрдөн көз каранды:

(a) компоненттин маанилүүлүгүнөн;

(b) топтун финансылык отчеттуулугун олуттуу бурмалоонун аныкталган маанилүү тобокелдиктеринен;

(c) топтун аудиторунун командасынын топтун деңгээлиндеги иштелип чыккан контролдоо каражаттарын баалоодон жана алар ишке киргизилгендигин аныктоодон; жана

(d) топтун аудиторунун командасынын компоненттин аудиторунун ишин түшүнүүдөн.

Диаграммада компоненттин маанилүүлүгү компоненттин финансылык маалыматына карата аткарылууга тийиш болгон иштердин түрүн топтун аудиторунун командасынын аныктоосуна кантип таасир берери көрсөтүлгөн.

Өзүнүн адистигине же кырдаалга жарашакомпонент топтун финансылык отчеттуулугун олуттуу бурмалоонун маанилүү тобокелдиктери бар экендигин божомолдойбу?  
(27-пункт)

Финансылык маалыматтын аудити \*

(26-пункт)

Компоненттин\* финансылык маалыматына аудит же ыктымалдуу маанилүү тобокелдиктерге тиешеси бар бухгалтердик эсеп, операциялардын түрү же маалыматты ачып көрсөтүү боюнча бир же бир канча калдыктардын аудити, же ыктымалдуу маанилүү тобокелдиктерге тиешеси бар берилген аудитордук жол-жоболорду аткаруу (27-пункт)

Пландалган иштин көлөмү топтун аудитордук корутундусун негиздөө үчүн талаптагыдай жетиштүү далилдерди ала тургандайбы? (29-пункт) тиешелүү

ООБА

Компонент топүчүн жеке финансылык маанилүүлүккө ээби?

(26-пункт)

Маанилүү болуп саналбаган компоненттер үчүн топтун деңгээлинде талдоо жол-жоболорун аткаруу (28-пункт)

ЖОК

ЖОК

ЖОК

Компоненттин аудиторлорун маалымдоо (40-пункт)

ООБА

\* Компонент үчүн олуттуулукту пайдалануу менен аткарылат.

ООБА

Кошумча тандалган компоненттер үчүн: компоненттин\* финансылык маалыматынын аудити, же бухгалтердик эсеп, операциялардын түрү же маалыматты ачып көрсөтүү боюнча бир же бир канча калдыктардын аудити, же финасылык маалыматты обзордук текшерүү (40-пункт)

### Маанилүү компоненттер (27(b) – (c)-пунктун караңыз)

A48. Топтун аудиторунун командасы компонент анын табиятынан же жагдайларынан улам топтун финансылык отчеттуулугун олуттуу бурмалоо тобокелдигинин бар экендигин болжолдогон себеп боюнча компонентти маанилүү катары аныктай алат. Бул учурда, топтун аудиторунун командасы олуттуу тобокелдиктерге дуушар болушу ыктымал болгон эсептер боюнча калдыктарды, операциялардын түрлөрүн же маалыматты ачып көрсөтүүнү аныктай алат. Эгерде бул аткарылса, топтун аудиторунун командасы аудиттин компонентине бул эсептер боюнча калдыктарга, операциялардын түрлөрүнө же маалыматты ачып көрсөтүүгө гана аудит жүргүзүүнү же жүргүзүүнү өтүнүүнү чечиши мүмкүн. Мисалы, A6-пунктунда сыпатталган кырдаалда, компоненттин финансылык маалыматы боюнча иш бул компоненттин валюталык операциялары таасир эткен эсептер боюнча калдыктарга, операциялардын түрлөрүнө жана маалыматты ачып көрсөтүүгө аудит жүргүзүү менен чектелиши мүмкүн. Эгерде топтун аудиторунун командасы аудитордук компоненттин аудиторунан эсептин бир же бир нече аталган эсептер боюнча калдыктарга, операциялардын түрлөрүнө же маалыматты ачып көрсөтүүгө аудит жүргүзүүнү сураган учурда, топтун аудиторунун командасы тарабынан берилген маалыматта (40-пунктту караңыз) финансылык отчеттуулуктун көптөгөн беренелери өз ара байланышта экендиги эске алынуусу керек.

A49. Топтун аудиторунун командасы топтун финансылык отчеттуулугун олуттуу бурмалоо тобокелдигинин ыктымалдыгына жооп катары аудитордук жол-жоболорду иштеп чыга алат. Мисалы, эгерде запастардын эскирүү тобокелдиги олуттуу болсо, топтун аудиторунун командасы чоң көлөмдөгү потенциалдуу эскирген инвентаризацияга ээ болгон, бирок башка жагдайда маанилүү болбогон компоненттин инвентаризациясын баалоо үчүн белгилүү аудитордук жол-жоболорду аткара алат же аткарууну компоненттин аудиторунан талап кыла алат.

### Маанилүү болуп саналбаган компоненттер (28–29-пункттарын караңыз)

A50. Тапшырманын шарттарынын аткарылышына жараша компоненттердин финансылык маалыматы талдоо максаттары үчүн ар кандай деңгээлде топтолушу мүмкүн. Талдоо жол-жоболорун аткаруунун натыйжалары топтун аудиторлорунун командасынын олуттуу эмес компоненттердин кыскача финансылык маалыматында олуттуу бурмалоолордун олуттуу тобокелдиктери жок деген тыянактарын ырастайт.

A51. 29-пунктка ылайык канча компонентти тандоо, кайсы компоненттерди тандоо жана тандалган айрым компоненттердин финансылык маалыматына иштин кандай түрүн аткаруу жөнүндө топтун аудиторунун командасынын чечимине төмөнкү факторлор таасир бериши мүмкүн:

* маанилүү компоненттердин финансылык маалыматы боюнча алынышы күтүлгөн аудитордук далилдердин көлөмү канчалык;
* компонент жаңыдан түзүлгөнбү же сатып алынганбы;
* компонентте олуттуу өзгөрүүлөр болгонбу;
* компонентке карата ички аудит кызматы ишти аткардыбы жана бул иштин топтун аудитине тийгизген таасири кандай;
* компоненттерде бирдиктүү системалар жана процесстер колдонулабы;
* топтун деңгээлинде башкаруунун оперативдүү натыйжалуулугу кандай;
* топтун деңгээлинде талдоо жол-жоболорун жүргүзүүнүн натыйжасында аныкталган адаттан тыш айырмачылыктар барбы;
* категориядагы башка компоненттер менен салыштырганда компоненттин жеке финансылык мааниси же аны менен байланышкан тобокелдик деген эмне;
* мыйзамга, ченемдик актыларга же башка себепке ылайык компоненттин аудитин жүргүзүү талап кылынабы.

Бул категориядагы компоненттерди тандоо процессине күтүлбөгөндүктүн элементин кошуу компоненттердин финансылык маалыматында олуттуу бурмалоолорду аныктоо ыктымалдыгын жогорулатат. Көп учурларда, компоненттерди тандоо циклдик негизде өзгөрөт.

A52. Компоненттин финансылык маалыматын обзордук текшерүү зарылчылыкка жараша шарттарга ылайык адаптацияланган Обзордук текшерүүнүн эл аралык стандарттарына (ОТЭС) 2400[[22]](#footnote-23) же ОТЭС 2410,[[23]](#footnote-24) ылайык жүргүзүлүшү мүмкүн. Топтун аудиторунун командасы бул ишке кошумча жардам берүүчү жол-жоболорду да белгилей алат.

A53. A13-пунктунда түшүндүрүлгөндөй, топ маанилүү эмес компоненттерден гана түзүлүшү мүмкүн. Мындай шарттарда топтун аудиторунун командасы 29-пунктуна ылайык компоненттердин финансылык маалыматы боюнча аткарыла турган иштин түрүн аныктап, корутунду чыгаруу үчүн негиз болгон жетиштүү жана талаптагыдай аудитордук далилдерди ала алат. Эгерде топтун аудиторунун командасы же компоненттин аудитору топтун деңгээлинде контролдоо каражатына тест гана жүргүзсө жана компоненттердин финансылык маалыматы боюнча талдоо жол-жоболорун жүргүзсө, топтун аудиторунун командасы топтун аудиторунун пикирин негиздөө үчүн жетиштүү жана талаптагыдай аудитордук далилдерди ала алуусу күмөн.

### *Компоненттердин аудиторлору аткарган ишке катышуу* (30–31-пункттарын караңыз)

A54. Компоненттин аудиторунун ишине топтун аудиторунун командасынын катышуусуна таасир бериши мүмкүн болгон факторлор:

(a) компоненттин маанилүүлүгү;

(b) топтун финансылык отчеттуулугун олуттуу бурмалоонун аныкталган маанилүү тобокелдиктери; жана

(c) топтун аудиторунун командасынын компоненттин аудиторунун ишин түшүнүүсү.

Маанилүү компонент же аныкталган олуттуу тобокелдиктер болгон учурда, топтун аудиторунун командасы 30-31-пункттарда көрсөтүлгөн жол-жоболорду аткарат. Эгерде компонент маанилүү болбогон учурда, топтун аудиторунун командасынын компоненттин аудиторуна тартуусунун мүнөзү, мөөнөтү жана көлөмү топтун аудиторунун командасынын компоненттин аудиторунун ишин түшүнүүсүнө жараша өзгөрүп турат. Компонент маанилүү эмес деген факт негизги эмес болуп калат. Мисалы, эгерде компонент маанилүү деп эсептелбесе, топтун аудиторунун командасы дагы эле компоненттин аудиторунун компетенттүүлүгүнө байланыштуу кандайдыр бир кооптонууларга ээ болгондуктан (мисалы, тармактык билимдин жетишсиздиги) же компоненттин аудитору аудиторлорго натыйжалуу көзөмөл жок болгон шартта иштегендиктен, тобокелдиктерди баалоого катышууну чечиши мүмкүн.

A55. Компоненттин аудиторунун ишине 30-31 жана 42-пункттарда көрсөтүлгөндөн тышкары катышуунун түрлөрү топтун аудиторунун командасынын компоненттин аудиторунун ишин түшүнүүсүнүн негизинде болушу, төмөндөгү келтирилгендердин ичинен жок дегенде бирин камтышы мүмкүн:

(a) компоненттин ишинин өзгөчөлүктөрүн жана анын чөйрөсүн түшүнүү үчүн компоненттин жетекчилиги же компоненттин аудиторлору менен жолугушуу;

(b) компоненттин аудиторлору тарабынан кабыл алынган аудиттин жалпы стратегиясын жана аудиттин планын талдоо;

(c) компоненттин деңгээлиндеги олуттуу бурмалоо тобокелдиктерин аныктоо жана баалоо үчүн тобокелдиктерди баалоо жол-жоболорун жүргүзүү. Алар компоненттин аудиторлору же топтун аудиторунун командасы менен бирдикте аткарылышы мүмкүн;

(d) андан аркы аудитордук жол-жоболорун иштеп чыгуу жана жүргүзүү. Алар компоненттин аудиторлору же топтун аудиторунун командасы менен биргеликте иштелип чыгышы жана аткарылышы мүмкүн;

(e) компоненттин жетекчилиги менен компоненттердин аудиторлорунун жыйынтыктоочу жана башка негизги жолугушууларына катышуу;

(f) компоненттин аудиторлорунун аудитордук документациясынын башка тиешелүү бөлүмдөрүн талдоо

### Консолидация процесси

*Консолидация менен байланышкан оңдоолор жана кайра классификациялоолор* (34-пунктун караңыз)

A56. Бириктирилген отчеттуулукту даярдоо процесси топтун финансылык отчеттуулугунда чагылдырылган суммаларга оңдоолорду талап кылышы мүмкүн, алар кадимки операцияларды кайра иштетүү системасы аркылуу өтпөйт жана башка финансылык маалыматтарга карата колдонулуучу ички контролдун чегинен чыгышы мүмкүн. Топтун аудиторунун командасынын оңдоп-түзөтүүлөрдүн ылайыктуу мүнөзүнө, толуктугуна жана тактыгына баа берүүсү төмөнкүлөрдү камтышы мүмкүн:

* олуттуу оңдоп-түзөтүүлөр тиешелүү окуяларды жана операцияларды чагылдырабы же жокпу баалоо;
* олуттуу түзөтүүлөр туура эсептелгендигин, иштетилгенин жана топтун жетекчилиги жана зарыл болгон учурда компоненттердин жетекчилиги тарабынан бекитилгендигин аныктоо;
* олуттуу түзөтүүлөр тиешелүү түрдө ырасталгандыгын жана документтик түрдө таризделгендигин аныктоо; жана
* ички топтук операцияларды жана эсептер боюнча калдыктарды, ошондой эле ишке ашырылбаган пайданы салыштырып текшерүү жана жоюу.

### Компоненттин аудитору менен маалыматтык өз ара аракеттенүү (Ref: Para. 40–41)

A57. Эгерде топтун аудиторунун командасы менен компоненттин аудиторлорунун ортосунда натыйжалуу эки тараптуу маалыматтык өз ара аракеттенүү жок болсо, топтун аудиторунун командасы топтун аудиторунун пикирин негиздөө үчүн жетиштүү жана талаптагыдай аудитордук далилдерди ала албай калуу коркунучу бар. Компоненттин аудиторуна топтун аудиторунун командасынын талаптары тууралуу так жана өз убагында маалымдоо, алардын ортосундагы натыйжалуу эки тараптуу маалыматтык өз ара аракеттенүү үчүн негиз түзөт.

A58. Топтун аудиторунун командасынын талаптары көбүнчө нускамалык катта баяндалат. 5-тиркемеде мындай нускамалык катка киргизилиши мүмкүн болгон зарыл жана кошумча маселелер боюнча көрсөтмөлөр камтылат. Компоненттин аудиторунун топтун аудиторунун командасына маалымат берүүсү көбүнчө меморандум же аткарылган иш жөнүндө отчет түрүндө болот. Бирок, топтун аудиторунун командасы менен компоненттин аудиторунун ортосундагы байланыш милдеттүү түрдө жазуу жүзүндө болушу керек эмес. Мисалы, топтун аудиторунун командасы аныкталган олуттуу тобокелдиктерди талкуулоо же компоненттин аудиторунун аудитордук документациясынын тиешелүү бөлүмдөрүн карап чыгуу үчүн компоненттин аудиторуна бара алат. Ошого карабастан, документтик тариздөөгө карата ушул жана башка АЭСтердин талаптары колдонулушу керек.

A59. Топтун аудиторунун командасы менен кызматташуу алкагында, компоненттин аудитору, мисалы эгерде, мыйзам же ченемдик-укуктук актылар тарабынан тыюу салынбаса, топтун аудиторунун командасына тиешелүү аудитордук документацияга жетүү мүмкүнчүлүгүн берет.

A60. Эгерде топтун аудиторунун командасынын мүчөсү компоненттин аудитору болуп саналса, топтун аудиторунун командасынын компоненттин аудитору менен так маалыматтык өз ара аракеттенүү боюнча тапшырмасы көп учурларда жазуу жүзүндөгү билдирүүдөн башка жолдор менен аткарылышы мүмкүн. Мисалы:

* компоненттин аудиторунун аудиттин жалпы стратегиясына жана аудиттин планына жетүүсү 40-пунктта баяндалган топтун аудиторунун командасынын талаптары тууралуу билдирүү үчүн жетиштүү болушу мүмкүн; жана
* компоненттин аудиторунун аудитордук документациясын топтун аудиторунун командасынын обзордук текшерүүсү 41-пунктта баяндалган топтун аудиторунун командасынын тыянактарына тиешелүү болгон маселелер жөнүндө маалымат алуу үчүн жетиштүү болушу мүмкүн.

### Алынган аудитордук далилдердин жетиштүүлүгүн жана тийиштүү мүнөзүн баалоо

### *Компоненттин аудиторунун аудитордук документациясын обзордук текшерүү* (42(b)-пункту)

A61. Компоненттин аудиторунун аудитордук документациясынын топтун аудити үчүн мааниге ээ болгон бөлүктөрү жагдайга жараша өзгөрүшү мүмкүн. Көбүнчө топтун финансылык отчеттуулугун олуттуу бурмалоо тобокелдигине тиешелүү аудитордук документацияга өзгөчө көңүл бурулат. Обзордук текшерүүнүн көлөмүнө компоненттин аудиторунун аудитордук документациясына карата компоненттин аудиторунун аудитордук уюмунун обзордук текшерүү жол-жоболору аткарылган фактысы таасир бериши мүмкүн.

*Аудитордук далилдердин жетиштүүлүгү жана тийиштүү мүнөзү* (44–45-пункттары)

A62. Эгерде топтун аудиторунун командасы топтун аудиторунун пикири негизделүүгө тийиш болгон жетиштүү жана талаптагыдай аудитордук далилдер алынган эмес деген тыянакка келсе, топтун аудиторунун командасы компоненттин аудиторунан кийинки жол-жоболорду аткарууну талап кылышы мүмкүн. Эгерде бул мүмкүн болбосо, анда топтун аудиторунун командасы компоненттин финансылык маалыматы боюнча өзүнүн жеке жол-жоболорун аткарышы мүмкүн.

A63. Топтун аудитинин жетекчиси топтун аудиторунун командасы тарабынан аныкталган же компоненттин аудиторлору тарабынан билдирилген бурмалоолордун жыйынды таасирине баа берет, бул топтун аудитинин жетекчисине бүтүндөй топтун финансылык отчеттуулугунда олуттуу бурмалоолордун бар же жок экендигин аныктоого мүмкүндүк берет.

### Топтун жетекчилиги жана корпоративдик башкаруу үчүн жооп берүүчү жактар менен маалыматтык өз ара аракеттенүү

### *Топтун жетекчилиги менен өз ара аракеттенүү* (46–48-пункттары)

A64. АЭС 240[[24]](#footnote-25) ичине ак ниетсиз аракеттер жөнүндө жетекчиликке маалымдоо тууралуу жана эгерде, жетекчиликтин өзү ак ниетсиз аракеттер менен алектенип жаткандыгы ыктымал болсо, аудит жүргүзүлүп жаткан ишкананын корпоративдик башкаруу үчүн жооп берүүчү жактарга маалымдоо тууралуу талаптар жана көрсөтмөлөр камтылат.

A65. Топтун жетекчилигине белгилүү бир олуттуу жабык маалыматка карата купуялуулукту сактоо керек болушу мүмкүн. Компоненттин финансылык отчеттуулугу үчүн олуттуу болушу мүмкүн болгон, бирок компоненттин жетекчилиги билбеши мүмкүн болгон маселелердин мисалдары:

* потенциалдуу соттук териштирүүлөр;
* олуттуу операциялык активдерди жабуу боюнча пландар;
* отчеттук кундөн кийинки окуялар;
* маанилүү юридикалык макулдашуулар.

### *Топтун корпоративдик башкаруу үчүн жооп берүүчү жактары менен маалыматтык өз ара аракеттенүү* (49-пункту)

A66. Топтун аудиторунун командасы топтун корпоративдик башкаруу үчүн жооп берүүчү жактарына билдире турган маселелердин ичине компоненттин аудиторлору тарабынан билдирилген жана топтун аудиторунун командасынын пикири боюнча топту корпоративдик башкаруу үчүн жооп берүүчү жактардын милдеттеринин аткарылышы үчүн маанилүү деп эсептелген маселелер камтылышы мүмкүн. Топтун корпоративдик башкаруу үчүн жооп берүүчү жактары менен маалыматтык өз ара аракеттенүү топтун аудитинин ар кандай этаптарында жүзөгө ашырылат. Мисалы, 49(а) - (b)-пункттарында саналып өткөн маселелер топтун аудиторунун командасы компоненттердин финансылык маалыматы боюнча аткарыла турган иштердин көлөмүн аныктагандан кийин алардын эске алуусуна берилиши мүмкүн. Башка жагынан, 49(c)-пунктунда айтылган маселе аудит бүткөндө корпоративдик башкаруу үчүн жооптуу жактардын эске алуусуна, ал эми 49(d) - (e)-пункттарында саналган маселелер пайда болгон учурдан тартып алардын эске алуусуна берилиши мүмкүн.

### 1-тиркеме

### (A19-пунктун караңыз).

**Топтун аудиторунун пикирин негиздөө үчүн топтун аудиторунун командасы жетиштүү жана талаптагыдай аудитордук далилдерди ала албаган учурдагы аудитордук корутундунун мисалы**

Эскертүү: Аудитордук корутундулардын аталган бул мисалдарында «Пикир» бөлүмү АЭС 700 (кайра каралган) ылайык баш жагында жайгашат, ал эми «Пикир билдирүү үчүн негиз» бөлүмү «Пикир» бөлүмүнөн кийин удаа эле жайгашат. Андан тышкары, аудитордун кеңейтилген милдеттерине киргизилген биринчи жана акыркы сүйлөмдөр азыр «Пикир билдирүү үчүн негиз» деген жаңы бөлүмдүн бир бөлүгүн түзө.

|  |
| --- |
| **Бул берилген аудитордук корутундунун максаттары үчүн төмөнкүдөй жагдайлар болжолдонот:**   * Баалуу кагаздары уюштурулган соодага киргизилген ишкана болуп саналбаган ишкананын ишенимдүү берүү концепциясына ылайык даярдалган бириктирилген финансылык отчеттуулугунун толук топтомуна аудит жүргүзүлдү. Аудит топтун аудити болуп саналат (башкача айтканда, АЭС 600 колдонулат). * Бириктирилген финансылык отчеттуулук ФОЭСке (жалпы багыттагы концепция) ылайык ишкананын жетекчиси тарабынан даярдалды. * Аудитордук тапшырманын шарттары АЭС 210го ылайык бириктирилген финансылык отчеттуулукту даярдоо үчүн жетекчиликтин жоопкерчилигин чагылдырат. * Бул мисалда, топтун аудиторунун командасы үлүштүк катышуу методу менен эсепке алынуучу (активдеринин жалпы суммасы 60 миллион АКШ долларын чагылдырган финансылык абал жөнүндө отчетто 15 миллион доллар өлчөмүндө таанылган) маанилүү компонентке карата жетиштүү жана талаптагыдай аудитордук далилдерди ала албайт, анткени топтун аудиторунун командасы бухгалтердик маалыматтарга жана жетекчилик же компоненттин аудитору менен түздөн-түз өз ара аракеттенүү мүмкүнчүлүгүнө ээ болгон эмес. * Топтун аудитордук командасы 20X1-жылдын 31-декабрына карата аудит жүргүзүлгөн компоненттин финансылык отчеттуулугу, анын ичинде тиркелген аудитордук корутунду менен таанышып чыкты жана бул компонент боюнча топтун жетекчилигиндеги тиешелүү финансылык маалыматты карап чыкты. * Топтун аудитинин жетекчисинин ой жүгүртүүсү боюнча, топтун аудиторунун командасы жетиштүү жана талаптагыдай аудитордук далилдерди ала албагандыгынын таасири топтун финансылык отчеттуулугуна олуттуу, бирок ар тараптуу эмес мүнөз берет.[[25]](#footnote-26) * **Бухгалтерлердин этикасынын эл аралык стандарттары боюнча кеңештин Кесипкөй бухгалтерлердин этика кодекси аудитте колдонулуучу бардык тиешелүү этикалык талаптарды камтыйт** * Алынган аудитордук далилдердин негизинде аудитор АЭС 570ке (кайра каралган)[[26]](#footnote-27) ылайык ишкана өзүнүн ишмердүүлүгүн үзгүлтүксүз улантууга бир топ шек жаралган окуяларга же шарттарга байланыштуу олуттуу айкын эместиктин жоктугу жөнүндө тыянак чыгарды. * Аудитордон АЭС 701ге ылайык аудиттин негизги маселелери жөнүндө маалыматты билдирүү талап кылынбайт, жана ал башка себептерден улам муну аткарууга чечим кабыл алган эмес.[[27]](#footnote-28) * Аудитор бардык башка маалыматтарды аудитордук корутунду чыгарган күнгө чейин алган жана анын бириктирилген финансылык отчеттуулук боюнча коюлган шарты бар пикирине ошол маалымат таасир берди. * Бириктирилген финансылык отчеттуулукту түзүүгө көзөмөл үчүн жооптуу адамдар бириктирилген финансылык отчеттуулукту даярдоо үчүн жооптуу адамдар болуп саналбайт. * Финансылык отчеттуулуктун аудитине кошумча иретинде, аудитор жергиликтүү мыйзамдарда каралган башка отчетторду түзүү боюнча милдеттерге ээ. |

**КӨЗ КАРАНДЫСЫЗ АУДИТОРДУН АУДИТОРДУК КОРУТУНДУСУ**

АВС ишканаларынын акционерлерине [же башка тийиштүү даректелүүчү]

**Бириктирилген финансылык отчеттуулуктун аудитинин жыйынтыгы боюнча корутунду** [[28]](#footnote-29)

**Коюлган шарты бар пикир**

Биз ABC ишканаларынын жана анын туунду ишканаларынын (Топ) 20X1-жылдын 31-декабрына карата финансылык абалы жөнүндө бириктирилген отчеттуулугунан, жыйынды кирешелер жөнүндө бириктирилген отчеттон, өздүк капиталдагы өзгөрүүлөр жөнүндө бириктирилген отчеттон жана аталган күндө аяктаган жыл үчүн акча каражаттарынын кыймылы жөнүндө бириктирилген отчеттон, ошондой эле бириктирилген финансылык отчетко карата эскертүүлөрдөн, анын ичинде эсеп саясатынын негизги жоболорунун кыскача баяндамасынан турган бириктирилген финансылык отчеттуулугуна аудит жүргүздүк.

Биздин пикирибиз боюнча, корутундубуздун «Коюлган шарты бар пикирди билдирүү үчүн негиз» бөлүмүндө баяндалган маселенин мүмкүн болуучу таасирин кошпогондо, тиркелген бириктирилген финансылык отчеттуулук бардык олуттуу мамилелеринде Топтун 20X1-жылдын 31-декабрына карата финансылык абалын (же финансылык абалы жөнүндө), ошондой эле анын бириктирилген финансылык натыйжалуулугун (же бириктирилген финансылык натыйжалуулугу жөнүндө) жана Финансылык отчеттуулуктун эл аралык стандарттарына (ФОЭС) ылайык аталган күнү аяктаган жыл үчүн акча каражаттарынын консолидацияланган кыймылын (же консолидацияланган кыймылы жөнүндө) туура чагылдырып турат (же *анык жана ишенимдүү түшүнүк берет*).

## Коюлган шарты бар пикир билдирүү үчүн негиз

Жыл ичинде сатылып алынган жана үлүштүк катышуу методу боюнча таанылган, чет өлкөлүк XYZ ишканасына ассоциацияланган ABC ишканаларынын инвестициялары 20X1-жылдын 31-декабрына карата финансылык абал жөнүндө бириктирилген отчетто 15 миллион АКШ доллары өлчөмүндө чагылдырылган жана XYZтин таза кирешесиндеги ABCтин үлүшү 1 миллион АКШ доллары өлчөмүндө аталган күндө аяктаган жыл үчүн жыйынды киреше жөнүндө бириктирилген отчетто камтылган. 20X1-жылдын 31-декабрына карата ABCтин XYZге инвестициясынын баланстык наркына жана XYZтин таза кирешесиндеги ABC үлүшүнө жетиштүү жана талаптагыдай аудитордук далилдерди ала алган жокпуз, анткени бизге финансылык маалыматка жетүү мүмкүндүгү жана XYZтин жетекчилиги жана аудиторлору менен түз өз ара аракеттенүүгө мүмкүнчүлүк берилген эмес. Ошентип, көрсөтүлгөн суммаларга оңдоп-түзөтүүлөр талап кылынганын аныктай алган жокпуз.

Биз Аудиттин эл аралык стандарттарына (АЭС) ылайык аудит жүргүздүк. Бул стандарттарга ылайык биздин жоопкерчилик мындан ары корутундубуздун *«Финансылык отчеттуулуктун аудити үчүн аудитордун жоопкерчилиги»* бөлүмүндө ачып көрсөтүлөт. Биз Бухгалтерлердин этикасынын эл аралык стандарттары боюнча кеңештин *Кесипкөй бухгалтерлердин этика кодексине* (БЭЭСК Кодекси) ылайык Топко карата көз карандысызбыз жана БЭЭСК Кодексине ылайык башка этикалык милдеттерди аткардык. Алынган аудитордук далилдер биздин коюлган шарты бар пикирибизди билдирүү үчүн негиз болушу үчүн жетиштүү жана ылайыктуу деп эсептейбиз.

**Башка маалымат [же эгер зарыл болсо, башка аталыш, мисалы «Финансылык отчеттуулуктан жана ал жөнүндө аудитордук корутундудан айырмаланган маалымат»]**

[*АЭС 720 (кайра каралган)[[29]](#footnote-30) ичине камтылган корутундуларды түзүүгө карата талаптарга ылайык корутундуну түзүүнү - АЭС 720нын (кайра каралган) 2-тиркемесиндеги 6-мисалды караңыз. 6-мисалдагы «Башка маалыматтар» бөлүмүнүн акыркы пункту, ошондой эле башка маалыматка таасир берген коюлган шарты бар пикир үчүн негиз болгон конкреттүү маселелер камтылгандай болуп кайра иштелип чыгат.*]

**Бириктирилген финансылык отчеттуулук үчүн жетекчиликтин жана корпоративдик башкаруу үчүн жооп берүүчү жактардын жоопкерчилиги** [[30]](#footnote-31)

[*АЭС 700гө (кайра каралган)*[[31]](#footnote-32) *ылайык корутундуларды түзүүнү - АЭС 700дүн (кайра каралган) 2-мисалында караңыз*.]

**Бириктирилген финансылык отчеттуулуктун аудити үчүн аудитордун жоопкерчилиги**

[*АЭС 700гө (кайра каралган) ылайык корутундуларды түзүүнү - АЭС 70дүн (кайра каралган) 2-мисалында караңыз.*] *Акыркы эки пункту баалуу кагаздары уюштурулган соодага киргизилген ишкананын аудитинде гана колдонулат, жана ушул корутундуга киргизилбейт.*]

## Башка мыйзамдардын жана ченемдик-укуктук актылардын талаптарына ылайык отчет

[АЭС 700гө (кайра каралган) ылайык отчетту түзүүнү *- АЭС 700дүн (кайра каралган) 2-мисалында караңыз*.]

[*Конкреттүү юрисдикциянын талаптарына жараша аудитордук уюмдун атынан, аудитордун атынан же экөөнүн тең атынан кол коюу*]

[*Аудитордун дареги*]

[Күнү]

Эгерде, топтун аудитинин жетекчисинин пикири боюнча, топтун финансылык отчеттуулугуна жетиштүү жана талаптагыдай аудитордук далилдерди алуу мүмкүн эместигинин таасири олуттуу жана кеңири жайылган мүнөздө болсо, топтун аудитинин жетекчиси АЭС 705ке (кайра каралган) ылайык пикирин билдирүүдөн баш тартышы керек.

**2-тиркеме**

(A23-пунктун караңыз)

## Топтун аудиторунун командасы алган түшүнүккө карата маселелердин мисалдары

### Келтирилген мисалдар маселелердин кеңири чөйрөсүн камтыйт, бирок алардын баары эле топтун аудити боюнча ар бир тапшырмага тиешелүү эмес жана мисалдардын тизмеси сөзсүз түрдө толук болуп саналбайт.

### Топтун деңгээлиндеги контролдоо каражаттары

1. Топтун деңгээлиндеги контролдоо каражаттары төмөнкү чаралардын айкалышын камтыйт:

* бизнес ишмердүүлүгүндөгү окуяларды жана натыйжалардын талдоосун талкуулоо үчүн топтун жетекчилигинин жана компоненттин үзгүлтүксүз жолугушуулары;
* компоненттердин ишинин жана алардын финансылык натыйжаларынын мониторинги, анын ичинде топтун жетекчилигине компоненттердин бюджетинин аткарылышын көзөмөлдөөгө жана тиешелүү чараларды көрүүгө мүмкүндүк берген үзгүлтүксүз отчеттор;
* бизнес тобокелдиктерин аныктоо, талдоо жана башкаруу процессин, анын ичинде топтун финансылык отчеттуулугун олуттуу бурмалоого алып келиши мүмкүн ак ниетсиз аракеттердин тобокелдигин өзүндө көрсөткөн тобокелдиктерди топтун жетекчилиги тарабынан баалоо процесси;
* топтун ичиндеги операцияларга жана ишке ашырылбаган пайдага, ошондой эле топтун деңгээлинде топ ичиндеги эсептер боюнча калдыктарга мониторинг, контроль жүргүзүү, салыштырып текшерүү жана жоюу;
* компоненттерден алынган финансылык маалыматтарга өз убагында мониторинг жүргүзүү жана тактыгы менен толуктугун баалоо процесси;
* бүткүл топко же анын бир бөлүгүнө жалпы бирдей МT-контролдоо каражаттарынын жардамы менен контролдонуучу борбордук маалымат системасы;
* бардык же кээ бир компоненттер үчүн жалпы маалыматтык системанын алкагындаы контролдук иш-аракеттер;
* ички аудит кызматынын жана өзүн-өзү баалоо программасынын ишин кошкондо, контролдоо каражаттарынын мониторинги;
* ырааттуу саясат жана жол-жоболор, анын ичинде топтун финансылык отчеттуулугун даярдоо боюнча колдонмо;
* топтун деңгээлинде иштеген программалар, мисалы жүрүм-турум кодекстери жана ак ниетсиз аракеттердин алдын алуу программалары;
* компоненттин жетекчилигине жоопкерчиликти жана ыйгарым укуктарды жүктөө тартиби.

2. Ички аудит кызматы мисалы, качан ал борборлоштурулган учурда, топтун деңгээлиндеги контролдоо каражаттарынын бир бөлүгү катары каралат. АЭС 610 (2013-ж. кайра каралган)[[32]](#footnote-33) ички аудит кызматынын уюштуруучулук статусу менен тиешелүү саясат жана жол-жоболор ички аудиторлордун объективдүүлүгүн жетиштүү түрдө камсыздайбы, ошондой эле ички аудит кызматынын компетенттүүлүгүнүн деңгээли жана жана бул кызматтын топтун аудиторунун командасы кызматтын ишинин натыйжаларын пайдаланууга ниеттенген тармактарда үзгүлтүксүз жана тартиптүү түрдө иштеши топтун аудиторунун командасынын баа берүүсүн жөнгө салат.

### Консолидация процесси

3. Топтун аудиторунун командасынын консолидация процессин түшүнүүсү төмөнкү маселелерди камтышы мүмкүн:

Финансылык отчеттуулукту даярдоонун колдонулуучу концепциясына байланыштуу маселелер:

* финансылык отчеттуулукту даярдоонун колдонулуучу концепциясын компоненттин жетекчилигинин түшүнүү деңгээли;
* финансылык отчеттуулукту даярдоонун колдонулуучу концепциясына ылайык компоненттерди аныктоо жана эсепке алуу процесси;
* финансылык отчеттуулукту даярдоонун колдонулуучу концепциясына ылайык сегменттер боюнча отчеттуулуктун максаттары үчүн отчеттук сегменттерди аныктоо процесси;
* финансылык отчеттуулукту даярдоонун колдонулуучу концепциясына ылайык отчеттуулукта чагылдыруу үчүн байланыштуу тараптардын мамилелерин жана операцияларын аныктоо процесси;
* финансылык отчеттуулукту даярдоонун колдонулуучу концепциясына ылайык топтун финансылык отчеттуулугуна карата колдонулуучу эсеп саясаты, андагы өткөн финансылык жылына карата өзгөртүүлөр жана жаңы же кайра каралган стандарттарды кабыл алуудан келип чыккан өзгөрүүлөр;
* финансылык жылы топтун жылынын аягынан айырмаланган башка күндө аяктаган компоненттер менен маселелерди чечүү жол-жоболору.

Консолидация процессине байланыштуу маселелер:

* компоненттер пайдаланган эсеп саясатын топтун жетекчилиги тарабынан түшүнүү, жана зарыл болгон учурда, топтун финансылык отчеттуулугу үчүн компоненттердин финансылык маалыматын даярдоо максатында бирдиктүү эсеп саясатын пайдаланууну камсыз кылуу, ошондой эле финансылык отчеттуулукту даярдоонун колдонулуучу концепциясынын талаптарына ылайык зарыл болгон жерде эсеп саясатындагы айырмачылыктарды аныктоо жана жоюу процесси. Бирдиктүү эсеп саясаты компоненттер тарабынан окшош операцияларды эсепке алууда ырааттуу чагылдыруу үчүн пайдаланылган финансылык отчеттуулукту даярдоонун колдонулуучу концепциясынын негизинде топ тарабынан кабыл алынган белгилүү бир принциптерди, негиздерди, жалпы кабыл алынган ченемдерди, эрежелерди жана методдорду билдирет. Мындай саясат, адатта, финансылык отчеттуулукту даярдоо тартиби жөнүндө колдонмодо жана топтун жетекчилиги тарабынан берилген отчеттуулук пакетинде сыпатталат;
* консолидация максаттары үчүн компоненттер тарабынан толук жана так финансылык отчеттуулукту өз убагында даярдоону топтун жетекчилигинин камсыз кылуу процесси;
* чет өлкөлүк компоненттердин финансылык маалыматын топтун финансылык отчеттуулугунун валютасына кайра эсептөө процесси;
* консолидация максаттары үчүн маалыматтык системаларды уюштуруу, анын ичинде кол менен иштеген процессти жана процесстердин этабын автоматташтыруу этабы, ошондой эле консолидация процессинин ар кандай этаптарында колдук жана программалык контролдун колдонуудагы каражаттары;
* топтун жетекчилигинин отчеттук күндөн кийинки окуялар жөнүндө маалыматты алуу процесси.

Консолидация менен байланышкан оңдоп-түзөтүүлөргө тиешелүү маселелер:

* консолидация менен байланышкан оңдоп-түзөтүүлөрдү чагылдыруу, анын ичинде тиешелүү бухгалтердик эсептерди даярдоо, уруксат берүү жана кайра иштетүү процесси, жана консолидация үчүн жооптуу кызматкерлердин тажрыйбасы;
* финансылык отчеттуулукту даярдоонун колдонулуучу концепциясына ылайык зарыл болгон консолидацияга байланыштуу оңдоп-түзөтүүлөр;
* консолидация менен байланышкан түзөтүүлөрдүн негизинде жаткан окуялардын жана операциялардын экономикалык негиздемелери;
* компоненттердин ортосундагы операциялардын мезгилдүүлүгү, мүнөзү жана өлчөмү;
* топтун ичиндеги операцияларга жана ишке ашырылбаган пайдага, ошондой эле топтун деңгээлинде топ ичиндеги эсептер боюнча калдыктарга мониторинг, контроль жүргүзүү, салыштырып текшерүү жана жоюу жол-жоболору;
* сатылып алынган активдердин жана милдеттенмелердин адилет наркын аныктоо, гудвилди амортизациялоо жол-жоболору (зарыл болсо) жана финансылык отчеттуулукту даярдоонун колдонулуучу концепциясына ылайык гудвилдин наркынын түшүшүнө тест жүргүзүү үчүн көрүлгөн кадамдар;
* компонент тарабынан тарткан чыгымдар боюнча негизги же мажоритардык ээлери менен макулдашуулар (мисалы, мындай зыяндардын ордун толтуруу боюнча миноритардык ээсинин милдеттенмеси).

## 3-тиркеме

## (A30-пунктун караңыз)

## Топтун финансылык отчеттуулугун олуттуу бурмалоо тобокелдигин көрсөтүшү мүмкүн болгон шарттардын жана окуялардын мисалдары

Келтирилген мисалдар шарттардын жана окуялардын кеңири диапазонун камтыйт; бирок көрсөтүлгөн бардык шарттар жана окуялар ар бир аудитордук тапшырма үчүн маанилүү боло бербейт жана мисалдардын тизмеси толук болуп саналбайт.

* Топтун татаал түзүмү, айрыкча сатып алуулар, сатуулар же өзгөртүп түзүүлөр боюнча операцияларды үзгүлтүксүз жүргүзүүдө.
* Корпоративдик башкаруунун натыйжасыз түзүмү, анын ичинде чечимдерди кабыл алуу процесстеринин ачык эместиги.
* Топтун деңгээлдеги контролдоо каражаттарынын жоктугу же натыйжасыздыгы, анын ичинде компоненттердин ишинин операцияларынын жана натыйжаларынын мониторинги маселелери боюнча топтун жетекчилигине жетишсиз маалымат берүү
* Чет өлкөлүк юрисдикцияларда ишин жүргүзгөн компоненттерге соода жана салык саясаты сыяктуу тармактарга мамлекеттин адаттан тыш кийлигишүүсү, валютанын жана дивиденддердин кыймылына чектөөлөр жана акча алмаштыруу курстарынын өзгөрүүсү сыяктуу факторлор таасир этиши мүмкүн.
* Жогорку тобокелдик менен байланышкан, мисалы, узак мөөнөттүү келишимдерди же инновациялык же татаал финансылык инструменттердин соодасы сыяктуу компоненттердин бизнес ишмердүүлүгү.
* Финансылык отчеттуулукту даярдоонун колдонулуучу концепциясына ылайык кайсы компоненттердин финансылык маалыматын топтун финансылык отчеттуулугуна киргизилиши керектиги боюнча айкын эместик, мисалы, финансылык маалымат камтыла турган атайын багыттагы ишканалар же коммерциялык эмес уюмдар болгондо.
* Байланыштуу тараптар менен адаттан тыш мамилелер жана операциялар.
* Консолидация учурунда тең салмактоого же шайкеш келтирүүгө мүмкүн болбогон мурунку мезгилдер үчүн топ ичиндеги эсептер боюнча калдыктардын болушу.
* Бирден ашык компоненттин алкагында эсепке алынган татаал операциялардын болушу.
* Топтун финансылык отчеттуулугун даярдоо максаттары үчүн пайдаланылгандан айырмаланган эсеп саясатын компоненттердин колдонуусу.
* Операциялардын мөөнөтүн манипуляциялоо үчүн пайдаланылышы мүмкүн болгон ар кандай финансылык жылдын аяктоо күндөрү бар компоненттер.
* Консолидация менен байланышкан санкцияланбаган же толук эмес оңдоп-түзөтүүлөрдү жүргүзүүнүн мурунку тажрыйбасы.
* Топтун алкагындагы агрессивдүү салыктык пландаштыруу же аз салык салынган өлкөлөрдө жайгашкан ишканалар менен акчалай эсептешүүлөрдүн ири операциялары.
* Компоненттердин финансылык отчеттуулугунун аудиторлорунун тез-тез алмашып турушу.

**4-тиркеме**

(A35-пунктун караңыз)

## Компоненттин аудиторунун ырастоолорунун мисалдары

Төмөндө келтирилген текст стандарттык кат болуп саналбайт. Компоненттердин аудиторлорунун ар кандай ырастоолору, ошондой эле ар түрдүү мезгилдер айырмаланышы мүмкүн.

Көпчүлүк учурларда компоненттин финансылык маалыматынын үстүнөн иш башталганга чейин ырастоолор алынат.

[Компоненттин аудиторунун бланкы]

[Күнү]

[Топтун аудитинин жетекчиси]

Бул кат [күнү] аяктаган жыл үчүн [башкы ишкананын аталышы] топтун финансылык отчеттуулугуна аудит жүргүзүүңүзгө байланыштуу, топтун финансылык отчеттуулугу [финансылык отчеттуулукту даярдоонун колдонулуучу концепциясын көрсөтүү] ылайык [күнгө] карата топтун финансылык абалын (же *финансылык абалы* *жөнүндө*), анын финансылык натыйжалуулугун (же финансылык *натыйжалуулугу жөнүндө*) жана ошол күндө аяктаган жыл үчүн акча каражатынын агымын (же *агымдары* жөнүндө) бардык олуттуу мамилелерде туура чагылдырылгандыгы тууралуу (же анык *жана ишенимдүү түшүнүк берген*) пикирди билдирүү максатында берилет.

Биз [күнү] аяктаган жыл үчүн [компоненттин аталышы] финансылык маалыматына карата көрсөтүлгөн иштерди аткарууну тапшыруу менен [күнү] Сиздин нускамаларыңыздын алынгандыгын ырастайбыз.

Биз төмөнкүлөрдү ырастайбыз:

1. Биз Сиздин нускамалардын аткарылышын камсыздай алабыз. / Биз ушул себептерден улам [себепти көрсөтүү] төмөнкү нускамалардын [нускамаларды көрсөтүү] аткарылышын камсыздай албагандыгыбыз тууралуу Сизге маалымдайбыз.
2. Сиздин нускамалар бизге айкын жана түшүнүктүү. / Биз Сизден төмөнкү нускамалар [нускамаларды көрсөтүү] боюнча түшүндүрмө берүүңүздү суранабыз].
3. Биз Сиз менен кызматташабыз жана Сизге тиешелүү аудитордук документтерге жетүү мүмкүнчүлүгүн беребиз

Биз төмөнкүлөрдү ырастайбыз:

1. Финансылык маалыматы [компоненттин аталышы] топтун финансылык отчеттуулугуна киргизилет [башкы ишкананын аталышы].
2. Сиз [күнү] аяктаган жыл үчүн бизге тапшырган [компоненттин аталышы] финансылык маалыматы боюнча ишке катышууну зарыл деп эсептесеңиз болот.
3. Сиздин [башкы ишкананын аталышы] тобунун финансылык отчеттуулугуна аудит жүргүзүү максатында биздин ишибиздин натыйжаларына баа берүүгө жана, эгерде сиз ылайыктуу деп тапсаңыз, аларды пайдаланууга ниетиңиз бар.

Биз [башкы ишкананын аты] менен бир курамда финансылык маалыматка карата [компоненттин аталышы] [компоненттин сүрөттөлүшү, мисалы: толук ээлик кылган туунду ишкана; туунду ишкана; биргелешкен ишкана; үлүштүк катышуу методу же баштапкы нарк боюнча эсепте чагылдырылган инвестиция объектиси] иштерди аткара тургандыгыбызга байланыштуу, биз төмөнкүлөрдү ырастайбыз:

1. Биздин [тиешелүү этикалык талаптарды көрсөтүү] түшүнүгүбүз топтун финансылык отчеттуулугуна аудит жүргүзүүдө милдеттерибизди аткаруу үчүн жетиштүү жана биз ал талаптарды аткарабыз. Атап айтканда, биз [тиешелүү этикалык талаптарды көрсөтүү] контекстинде [башкы ишкананын аталышы] жана топтун башка компоненттеринен көз карандысызбыз жана [жөнгө салуучу орган] тарабынан кабыл алынган колдонуудагы [ченемдерди көрсөтүү] талаптарын сактайбыз.
2. Биздин Аудиттин эл аралык стандарттарын жана [топтун финансылык отчеттуулугунун аудитине карата колдонулуучу башка улуттук стандарттарды көрсөтүү] жөнүндө түшүнүгүбүз бизге топтун финансылык отчеттуулугунун аудитинде өз милдеттерибизди аткарууга мүмкүндүк берет жана биз аталган стандарттарга ылайык [күнү] аяктаган жыл үчүн [компоненттин аталышы] финансылык маалыматы боюнча ишибизди жүргүзөбүз.
3. Бизде бул компоненттин финансылык маалыматы боюнча ишти жүргүзүү үчүн зарыл болгон атайын билимдер жана жөндөмдөр (мисалы, тармактык билимдер) бар.
4. Биздин түшүнүгүбүз [финансылык отчеттуулукту даярдоонун колдонулуучу концепциясын же финансылык отчеттуулукту даярдоо тартиби жөнүндө колдонмону көрсөтүү] топтун финансылык отчеттуулугуна аудит жүргүзүү алкагында милдеттерибизди аткаруу үчүн жетиштүү.

Биз [компоненттин аталышы] финансылык маалыматына карата ишибиздин жүрүшүндө жогоруда көрсөтүлгөн билдирүүлөрдөгү бардык өзгөртүүлөр жөнүндө сизге маалымдап турабыз.

[Аудитордун колу]

[Күнү]

[Аудитордун дареги]

**5-тиркеме**

(A58-пунктун караңыз)

## Топтун аудиторунун командасынын нускамаларына киргизилүүчү зарыл жана кошумча маселелер

### *Ушул стандартка ылайык компоненттин аудиторун маалымдоого зарыл болгон маселелер курсив менен берилген.*

### Компоненттин аудиторунун ишин пландаштырууга тиешелүү маселелер:

* + - *топтун аудиторунун командасы өз ишинин натыйжаларын кайсы контекстте колдоноорун билген компоненттин аудитору топтун аудиторунун командасы менен иштешерин ырастаган талап*.
    - аудиттин аяктоо мөөнөтү;
    - топтун жетекчилигинин жана топтун аудиторунун командасынын пландалган иш сапарларынын күндөрү жана компоненттин жетекчилиги жана компоненттин аудитору менен пландаштырылган жолугушуулардын күндөрү;
    - негизги келишимдердин тизмеси;
    - *компоненттин аудитору аткара турган иш, ал иштин пайдаланылышы* жана баштапкы этапта жана аудиттин жүрүшүндө координациялоо үчүн чаралар, анын ичинде топтун аудиторунун командасынын компоненттин аудиторунун ишине пландаштырылган катышуусу;
    - *топтун аудитине карата этикалык талаптар, атап айтканда, көз карандысыздыкка карата талаптар; мисалы, топтун аудиторуна тапшырманы аткарууга түздөн-түз катыша турган ички аудиторлордун ишин пайдаланууга мыйзам же ченемдик актылар тарабынан тыюу салынганда, топтун аудиторуна тыюу салуу компоненттин аудиторлоруна карата колдонулаарын талкуулоо, эгерде колдонулса, бул маалыматты компоненттин аудиторлоруна билдирүү маанилүү.*[[33]](#footnote-34)
    - *компоненттин финансылык маалыматынын аудити же обзордук текшерүү учурунда, компонент үчүн маанилүүлүк деңгээли (тиешелүү учурларда операциялардын айрым түрлөрү, эсеп боюнча калдыктар же маалыматты ачып көрсөтүү үчүн маанилүүлүктүн деңгээли же деңгээлдери) жана андан жогору бурмалоолордун чеги топтун финансылык отчеттуулугу үчүн олуттуу мааниге ээ эмес деп баалоого болбой турган босоголук маани;*
    - *топтун жетекчилиги тарабынан даярдалган байланыштуу тараптардын жана топтун аудиторунун командасына алар жөнүндө белгилүү болгон байланыштуу тараптардын тизмеси жана компоненттин аудиторуна топтун жетекчилиги же топтун аудиторунун командасы тарабынан мурда аныкталбаган байланыштуу тараптар жөнүндө топтун аудиторунун командасына маалымдап туруу тапшырмасы;*
    - ички топтук операцияларга, эсеп боюнча калдыктарга, ошондой эле ишке ашырылбаган пайдага карата аткарыла турган иштер;
    - мыйзамга ылайык отчет берүү боюнча башка милдеттерди аткаруу жөнүндө көрсөтмөлөр, мисалы ички контролдоо системасынын натыйжалуулугун баалоодо топтун жетекчилиги тарабынан колдонулган өбөлгөлөр тууралуу отчет;
    - компоненттердин финансылык маалыматынын үстүнөн иштөө аяктагандыгынын жана финансылык отчеттуулукка карата топтун аудиторунун командасынын тыянагынын ортосунда белгилүү бир убакыт өттү деген ыктымалдык бар болсо, - отчеттук күндөн кийинки окуяларга талдоо жүргүзүү боюнча атайын нускамалар.

### Компоненттин аудитору аткарган ишке тиешелүү маселелер:

* + - бардык же айрым компоненттери үчүн жалпы иштетүү системасынын контролдук кыймылына топтун аудиторунун командасынын өткөргөн тестинин натыйжалары жана компоненттердин аудитору тарабынан аткарыла турган контролдоо каражаттарына тесттер;
    - *компоненттин аудитору аткарган жумушка байланыштуу ак ниетсиз аракеттен же катадан улам топтун финансылык отчеттуулугун олуттуу бурмалоонун аныкталган маанилүү тобокелдиктери жана компоненттин аудиторуна компонентте аныкталган ак ниетсиз аракеттердин жана каталардын натыйжасында топтун финансылык отчеттуулугун олуттуу бурмалоонун бардык тобокелдиктери жана компоненттин аудитору мындай тобокелдиктерге жооп катары көргөн чаралары жөнүндө өз убагында малымдоого тапшырма берүү:*
    - компоненттердеги же компоненттерге тиешелүү контролдоо каражаттары боюнча аткарылган иштердин негизиндеги ички аудит кызматы тарабынан чыгарылган тыянактар;
    - топтун аудиторунун командасы башында топтук тобокелдикти баалоо жүргүзгөн аудитордук далилдерге карама-каршы келген компоненттердин финансылык маалыматы боюнча аткарылган иштин натыйжасында алынган аудитордук далилдер жөнүндө өз убагында маалымдоого тапшырма берүү;
    - финансылык отчеттуулукту даярдоонун колдонулуучу концепциясын компоненттин жетекчилигинин сактоосу жөнүндө жазуу жүзүндөгү билдирүүлөрдү же компоненттин финансылык маалыматына карата колдонулуучу эсеп саясаты менен топтун финансылык отчеттуулугуна колдонулуучу эсеп саясатынын ортосундагы айырмачылыктар ачып көрсөтүлгөндүгү жөнүндө билдирүү берүүгө суроо-талап;
    - компоненттин аудитору тарабынан документтик таризделиши керек болгон маселелер.

### Башка маалыматтар

* + - төмөнкүлөр тууралуу топтун аудиторунун командасына өз убагында маалымдоого тапшырма:
* бухгалтердик эсепке, финансылык отчеттуулукка жана аудитке байланыштуу маанилүү маселелер, анын ичинде баалануучу маанилер жана тиешелүү талкуулар;
* ишмердүүлүктүн үзгүлтүксүздүгүнүн көз карашында компоненттин статусуна карата тиешелүү маселелер;
* соттук териштирүүлөр жана дооматтар менен байланышкан маселелер;
* компоненттин финансылык маалыматына карата ишти аткаруунун жүрүшүндө компоненттин аудитору тарабынан аныкталган ички контролдоо системасынын олуттуу кемчиликтери жана ак ниетсиз аракеттин жасалышын көрсөткөн маалымат;
  + - бардык маанилүү же адаттан тыш окуялар жөнүндө топтун аудиторунун командасына мүмкүн болушунча эрте маалымдоо жөнүндө тапшырма;
    - *компоненттин финансылык маалыматына карата иш аяктагандан кийин 41-пунктта саналып өткөн маселелер боюнча аудитордун командасына маалымдоого тапшырма берүү.*

1. АЭС 220 *«Финансылык отчеттуулук аудитин жүргүзүүдө сапатты контролдоо»*, 14–15-пункттары. [↑](#footnote-ref-2)
2. *АЭС 200* «*Көз карандысыз аудитордун негизги максаттары жана Аудиттин эл аралык стандарттарына ылайык аудитти жүргүзүү»*, 34-пункт. [↑](#footnote-ref-3)
3. АЭС 220, 15-пункт. [↑](#footnote-ref-4)
4. АЭС 705 (кайра каралган) *«Көз карандысыз аудитордун аудитордук корутундусундагы модификацияланган пикир»* [↑](#footnote-ref-5)
5. АЭС 210 *«Аудитордук тапшырмалардын шарттарын макулдашуу»* [↑](#footnote-ref-6)
6. АЭС 300 *«Финансылык отчеттуулуктун аудитин пландаштыруу*», 7–12-пункттар. [↑](#footnote-ref-7)
7. АЭС 315 (кайра каралган) “*Ишкананы* *жана анын чөйрөсүн изилдөө аркылуу олуттуу бурмалоо тобокелдиктерин табуу жана баалоо»* [↑](#footnote-ref-8)
8. АЭС 315 (кайра каралган). [↑](#footnote-ref-9)
9. АЭС 330 *«Бааланган тобокелдиктерге жооп иретиндеги аудитордук жол-жоболор»* [↑](#footnote-ref-10)
10. АЭС 200, 17-пункт [↑](#footnote-ref-11)
11. АЭС 265 *«Корпоративдик башкаруу үчүн жооп берүүчү жактарга жана жетекчиликке ички контролдоо системасындагы кемчиликтер жөнүндө маалымдоо»* [↑](#footnote-ref-12)
12. АЭС 260 (кайра каралган) *«Корпоративдик башкаруу үчүн жооп берүүчү жактар менен маалыматтык өз ара аракеттенүү»*  [↑](#footnote-ref-13)
13. АЭС 230 *«Аудитордук документация»,* 8–11 жана A6-пункттар [↑](#footnote-ref-14)
14. АЭС 315 (кайра каралган), 27–29-пункттар [↑](#footnote-ref-15)
15. АЭС 705 (кайра каралган), 20-пункт [↑](#footnote-ref-16)
16. АЭС 210, 8-пункт [↑](#footnote-ref-17)
17. АЭС 315 (кайра каралган), A25–A49-пункттар [↑](#footnote-ref-18)
18. АЭС 240 *«Финансылык отчеттуулуктун аудитин жүргүзүүдө ак ниетсиз аракеттерге карата аудитордун милдеттери»* [↑](#footnote-ref-19)
19. АЭС 240, 15-пункт; АЭС 315 (кайра каралган), 10-пункт [↑](#footnote-ref-20)
20. *СКЭС 1 «Финансылык отчеттуулуктун аудитин жана обзордук текшерүүлөрдү жүргүзүүчү, ошондой эле ишенимди камсыз кылуучу башка тапшырмаларды жана коштоочу кызмат көрсөтүүлөр боюнча тапшырманы аткаруучу аудитордук уюмдарда сапатты контролдоонун»* 54-пунктунун талаптарына жана катаал болуп эсептелбеген улуттук талаптарга ылайык [↑](#footnote-ref-21)
21. АЭС 320 *«Аудитти пландаштыруудагы жана жүргүзүүдөгү маанилүүлүк”,*  10–11-пункттары [↑](#footnote-ref-22)
22. ОТЭС 2400 (кайра каралган) *“Өткөн мезгилдердеги финансылык отчеттуулукту обзордук текшерүү боюнча тапшырмалар”* [↑](#footnote-ref-23)
23. ОТЭС 2410 “*Ишкананын көз карандысыз аудитору тарабынан аткарылуучу аралык финансылык маалыматты обзордук текшерүү”* [↑](#footnote-ref-24)
24. АЭС 240, 41–43-пункттар [↑](#footnote-ref-25)
25. Эгерде, топтун аудитинин жетекчисинин пикири боюнча, топтун финансылык отчеттуулугуна жетиштүү жана талаптагыдай аудитордук далилдерди алуу мүмкүн эместигинин кесепети олуттуу жана ар тараптуу мүнөзгө ээ болсо, топтун аудитинин жетекчиси АЭС 705ке ылайык пикир билдирүүдөн баш тартууга тийиш. [↑](#footnote-ref-26)
26. АЭС 570 (кайра каралган) *«Ишмердүүлүктүн үзгүлтүксүздүгү»* [↑](#footnote-ref-27)
27. АЭС 701 *“Көз карандысыз аудитордун аудитордук корутундусунда аудиттин негизги маселелери жөнүндө маалымдоо»*. [↑](#footnote-ref-28)
28. Эгерде «Башка мыйзамдарга жана укуктук ченемдик актыларга ылайык отчет» деген экинчи кошумча аталышы колдонулбаса, «Финансылык отчеттуулуктун аудитинин жыйынтыгы боюнча корутунду» кошумча аталышы талап кылынбайт. [↑](#footnote-ref-29)
29. АЭС 720 (кайра каралган) *«Башка маалыматка тиешелүү аудитордун милдеттери»* [↑](#footnote-ref-30)
30. Аудитордук корутундулардын аталган мисалдарынын текстеринде «жетекчилик» жана «корпоративдик башкаруу үчүн жооп берүүчү жактар» деген терминдерди конкреттүү юрисдикциянын укуктук жөнгө салуусуна ылайык башка терминдер менен алмаштыруу талап кылынышы мүмкүн. [↑](#footnote-ref-31)
31. АЭС 700 (кайра каралган) *«Финансылык отчеттуулук жөнүндө пикирди калыптандыруу жана корутундуну түзүү»* [↑](#footnote-ref-32)
32. АЭС 610 (2013-ж. кайра каралган) *«Ички аудиторлордун ишин пайдалануу»,* 15-пункт [↑](#footnote-ref-33)
33. АЭС 610 (2013-ж. кайра каралган) *«Ички аудиторлордун ишин пайдалануу»,* А31-пункту [↑](#footnote-ref-34)